Nasi Lembik Atau Jelantah? Boleh Ikut 5 Petua Ini, 'Confirm' Nasi Masak Elok!

Ada kalanya, nasi yang dimasak menjadi sedikit mentah atau terlalu lembik. Jadi, bagaimana untuk mengelakkan hal ini berlaku? Ikuti beberapa cara masak nasi berserta sukatan air masak nasi ini supaya nasi masak elok dan berderai.

Untuk mendapatkan lebih banyak info berkenaan Pemakanan Sihat, anda boleh klik
di sini
.

Nasi mentah, lembik kurang sedap

Jika nasi yang dimasak itu agak mentah, ia sememangnya tidak sedap untuk dimakan dan boleh memotong selera makan kita.

Malah, ia boleh menyebabkan
sakit perut
. Jika air terlampau banyak pula, nasi akan menjadi terlalu lembik dan sangat tidak cantik apabila dihidangkan.

Nasi yang terlalu lembik juga tidak menyelerakan kerana ia tidak boleh digaulkan dengan kuah atau
lauk-pauk
 lain dengan baik.

 Oleh sebab itu, sesedap mana pun lauk-pauk yang dimasak, nasi yang ditanak dengan elok dan berderai merupakan kunci utama waktu makan anda.

Jadi, apa yang boleh anda buat untuk menjadikan nasi yang dimasak itu kekal cantik?

Ini 5 petua dan cara masak nasi

Bagi anda yang kadangkala berhadapan dengan masalah nasi mentah atau nasi terlalu lembik, anda boleh lihat 5 petua yang kami kongsikan di bawah ini:

Petua masak nasi 1: Renjiskan air pada nasi

Apabila periuk nasi menunjukkan tanda
nasi sudah masak
, tetapi ketika tudung periuk dibuka, nasi agak kurang masak iaitu sekitar 80% atau 90% masak, ikut sahaja cara ini.

Renjiskan sedikit air pada nasi dan tutup penutup periuk semula. Biarkan selama beberapa minit
agar wap
 dalam periuk nasi boleh menanak nasi sepenuhnya.

Nasi akan masak dengan elok selepas itu.

Cara masak nasi putih sedap 2: Letakkan bekas air di tengah nasi

Cara ini amat sesuai jika nasi yang ditanak hanya 50% atau 60% masak.

Caranya adalah, ambil sebiji mangkuk kecil yang tahan panas seperti mangkuk kaca. Kemudian, buat lubang ditengah-tengah
nasi
 dan masukkan mangkuk ke dalam lubang yang dibuat itu.

Isikan mangkuk dengan air panas. Tutup kembali penutup periuk nasi dan tekan semula butang periuk ke bawah (periuk nasi elektrik).

Bagi anda yang menanak nasi dengan menggunakan
dapur gas
, buka semula api dengan perlahan selama beberapa minit.

Wap panas daripada air dalam mangkuk tersebut akan membantu memasak nasi dengan sepenuhnya.

Petua masak nasi 3: Guna periuk kukus

Cara ini merupakan cara yang paling mudah dan tidak memerlukan kaedah yang rumit.

Anda hanya perlu memanaskan periuk pengukus dan masukkan kesemua nasi mentah tadi ke dalam
periuk kukus
.
Kukus nasi
 tersebut sehingga betul-betul masak.

Cara ini juga boleh menjadikan nasi tidak terlampau lembik berbanding jika direnjis dengan air.

Petua masak nasi 4: Masukkan telur ayam

Ramai juga yang menggunakan cara masak nasi dengan petua ini bagi mengelakkan nasi mentah.

Jika nasi anda agak lembik dan kurang masak, masukkan dua biji
telur ayam
 ke dalam periuk nasi dan biarkan selama beberapa minit.

 Jika telur sudah masak, maka nasi anda juga akan masak sempurna.

Namun ingat, gunakan
telur ayam
 yang sudah dibasuh bersih sahaja.

Cara masak nasi 5: Letakkan roti

Sukatan air masak nasi yang berlebihan boleh menjadikan nasi terlalu lembik. Solusinya, letakkan beberapa
keping roti
 ke dalam periuk nasi anda dan biarkan sekitar 20 minit.

Setelah 20 minit, keluarkan roti tersebut dan nasi akan kering serta berderai elok.

Cuma kaedah ini dikatakan agak membazir kerana anda akan menggunakan beberapa
keping roti
 dan ia akan dibuang kerana tidak lagi sedap dimakan.

Kesimpulan

Hendak memasak nasi tidaklah sesukar mana. Cuma, ada kalanya nasi yang dimasak itu terlebih atau terkurang sukatan air yang sepatutnya.

Selain itu, faktor beras juga memainkan peranan untuk menentukan nasi itu dimasak sempurna atau tidak.

Ada jenis beras yang memerlukan lebih banyak air, dan ada juga beras yang menggunakan sukatan air yang cukup-cukup sahaja.

Apa yang penting, anda kini telah tahu petua masak nasi dengan baik. Selamat mencuba!


Kutu Pada Rambut: Bagaimana ia Berlaku?

Perihal penjagaan bayi atau kanak-kanak adalah sesuatu perkara yang sangat rumit, terutama bagi individu yang baru bergelar ibu bapa. Memandikan, memotong kuku, penjagaan rambut adalah antara perkara penting yang perlu diutamakan dalam aspek penjagaan ini. Tetapi, bagaimana jika ada kutu rambut anak?

Berbicara tentang penjagaan rambut, pernahkah anda terfikir bahawa bayi atau anak anda mungkin
dijangkiti kutu kepala
? Terkejut kerana merasakan mustahil untuk seorang bayi dijangkiti kutu?

Ikuti artikel ini untuk mengetahui lebih lanjut mengenai kutu dan penjagaannya.

Untuk mendapatkan lebih banyak info tentang Keibubapaan, sila dapatkannya
di sini.

Apa itu kutu kepala?

Kutu kepala merupakan sejenis serangga kecil, tidak bersayap yang
hidup membiak pada rambut
. Kutu kepala selain dirujuk sebagai
head lice,
ia juga dipanggil sebagai ‘
nits’
 – yang secara teknikalnya merujuk kepada telur yang dibiakkan pada helaian rambut.

Dengan saiz yang lebih kurang sebesar biji bijan, agak sukar untuk menyedari bahawa bayi anda mempunyai kutu kepala. Tetapi anda mungkin akan terlihat seperti benda berwarna hitam pada rambut bayi anda.

Manakala
nits
pula mempunyai saiz yang lebih kecil, berwarna seakan-akan kuning, coklat mahupun putih. Sekali pandang, ia seperti kelemumur, cuma teksturnya agak melekit dan sukar untuk ditarik keluar daripada rambut anak anda.

Jika tiada sebarang rawatan mahupun ataupun tindakan yang dilakukan untuk mengatasi masalah kutu rambut anak ini, ia cenderung untuk menjadi satu
masalah yang kekal lama
 pada anak anda.

Merawat jangkitan kutu rambut anak

Jika anak anda dijangkiti kutu, maka anda perlu melakukan proses rawatan kepada semua ahli keluarga anda yang lain kerana mereka juga berisiko untuk dijangkiti.

Terdapat dua kaedah untuk merawat kutu kepala, iaitu
produk penjagaan rambut antikutu
 atau menggunakan sikat khusus.

Macam mana nak tahu anak dijangkiti kutu?

Telur berwarna kuning,
kelihatan seperti kelemumur
 yang melekat pada rambut berdekatan akar rambutnya

Kantung telur berwarna putih kosong yang melekat pada rambut dan agak jauh dari bahagian akar rambut

Kutu kepala yang berwarna seakan hitam-kelabu, yang hidup pada bahagian kulit kepala dan rambut

Serangga kecil pada barangan bayi anda. Anda mungkin terlihat
serangga kecil berwarna hitam
 pada tempat tidur atau pakaiannya

Walaupun agak kurang untuk berlaku, tetapi anak anda mungkin mengalami kemerahan atau ruam pada bahagian belakang lehernya yang disebabkan kerengsaan kutu kepala

1. Losyen, cecair dan krim antikutu

Antara rawatan utama yang disarankan untuk kutu rambut anak adalah dengan menggunakan
pediculide
topikal, antaranya adalah termasuk
Pyrethroids (pyrethrins, permethrin), Malathion, Benzyl alcohol, Spinosad, Topical ivermectin
.

Anda perlu bertanyakan kepada ahli farmasi anda jika anda memerlukan kepastian mengenai produk yang ingin anda cuba.

Anda juga boleh mencuba produk penjagaan rambut antikutu yang boleh dibeli dari farmasi tanpa memerlukan preskripsi doktor. Losen, cecair dan krim adalah produk yang lebih berkesan berbanding syampu.

Produk ini mungkin akan mendatangkan ketidakselesaan kepada anak anda kerana baunya yang agak kuat dan ada masanya ia mungkin menyebabkan
kerengsaan kepada kulit kepala
. Pastikan anda mengikut arahan yang tersedia dengan sebaiknya.

Terdapat kemungkinan bahawa bahan kimia dalam produk yang anda gunakan tidak dapat membunuh kutu, jadi adalah amat penting untuk anda memastikan keberkesanannya apabila menggunakan sebarang produk penjagaan rambut antikutu.

Sekiranya ia masih tidak mati, mungkin anda
perlu menggunakan produk
 lain dengan bahan aktif yang berbeza.

Baca juga:

Kutu Bukan Sahaja Ada Pada Rambut Malah Pada Badan Juga! Apa Bahayanya?

Kulit Gatal Gara-gara Gigitan Kutu? Ketahui Tip Menanganinya

Kutu Pada Rambut: Bagaimana ia Berlaku?

2. Cara menggunakan sikat untuk buang kutu rambut anak

Rawatan penyingkiran kutu dengan kaedah ini adalah rawatan alternatif bagi bayi atau individu yang muda yang tidak sesuai untuk menerima rawatan
pediculide
topikal atau untuk individu yang tidak mahu menggunakan terapi
pediculide
.

Pertama sekali, anda perlu
membasuh rambut bayi anda
 dengan
menggunakan syampu yang biasa
 digunakan untuk anak anda. Kemudian, bilas dan letakkan banyak perapi. Dengan membiarkan perapi tersebut sekurang-kurangnya untuk selama 15 minit, anda boleh menggunakan sikat untuk menyikat dan meluruskan rambut anak anda jika perlu.

Dengan menggunakan
sikat khusus untuk kutu rambut anak
, pastikan setiap gigi sikat itu memasuki setiap helaian rambut hingga ke akar dan sapukan dari bahagian atas kepala hingga ke hujung rambut. Kutu kepala yang masih hidup, melekit dan bersalut dengan perapi ini akan dapat dikeluarkan melalui sikat gigi sikit. Setiap kali selepas menyapu bahagian rambut dan kepala anak anda, pastikan anda mengelapnya pada tisu dapur atau dibilas sikat tersebut menggunakan air paip untuk menyingkirkan kutu dan telur.

Teruskan
menyapu syampu sekeliling
 kepala anak atau bayi anda. Setelah selesai, pastikan anda
membilas rambutnya
 dengan bersih dan sikatnya sekali lagi menggunakan sikat khusus untuk memastikan tiada sebarang kutu atau telur yang terlepas.

Kerap melakukan perkara ini adalah antara cara terbaik untuk merawat kutu rambut anak.
Sebaiknya, cuba untuk menyikat setiap dua hingga tiga hari sekali dalam tempoh dua minggu, sehinggalah tiada lagi telur yang dapat anda lihat setiap kali anda menyikat rambut anak anda.


Bawang Merah dan Bawang Putih Mentah Turunkan Risiko Kanser Payudara, Betul Ke?

Menjadi kebiasaan untuk kita penduduk di Malaysia, meletakkan bawang sebagai bahan wajib hampir dalam kesemua jenis masakan.

Bawang merah dan bawang putih biasa ditumis terlebih dahulu bagi sebarang masakan bertumis
, atau mungkin juga anda biasa memakan
bawang putih
 jeruk atau mungkin juga
bawang putih
 mentah.

Jika anda adalah seorang penggemar makanan yang menggilai bawang, anda mungkin terkejut selepas mengetahui berita ini. Ia mengenai manfaat bawang merah dan bawang putih

Bawang dan bawang putih mentah turunkan risiko kanser

Menurut kajian terbaharu, memakan bawang dan bawang putih mentah setiap hari
mampu mengurangkan risiko seorang wanita untuk mendapat kanser payudara
. Ini berdasarkan analisis yang telah dijalankan terhadap tabiat pemakanan 600 orang wanita di Puerto Rico.

Wanita-wanita ini didapati memakan
sofrito
, sejenis perasa atau
condiment
 makanan yang berasaskan bawang dan bawang putih setiap hari.

Saintis mendapati bahawa mereka yang memakan
sofrito
 lebih daripada satu hidangan setiap hari,
mempunyai 67% pengurangan risiko untuk mendapat kanser payudara
.

Walau bagaimanapun, saintis turut menemukan bahawa, memakan bawang dalam bentuk atau cara yang lain seperti dimasak terlebih dahulu tidak mempunyai kesan yang sama seperti berikut.

Antioksidan dalam bawang mentah

Kajian-kajian terdahulu turut menyatakan bahawa antioksidan melawan kanser yang terdapat didalam bawang akan musnah apabila dipanaskan.

Oleh sebab itu, manfaat bawang merah yang masih mentah lebih menunjukkan kesan positif terhadap risiko kanser payudara berbanding bawang yang telah dimasak.

Kajian ini dilaksanakan memandangkan
kadar kanser payudara di Puerto Rico meningkat naik sejak beberapa dekad yang lepas
.

Melalui jurnal
Nutrition and Cancer
, saintis menyatakan bahawa terdapat 18 kes
kanser payudara
 bagi setiap 100,000 orang wanita pada tahun 1960, dan kes tersebut meningkat kepada 50 kes bagi setiap 100,000 orang wanita pada tahun 1990.

Kajian ini telah dijalankan oleh sekumpulan pengkaji dari
University of Buffalo
 dan
University of Puerto Rico
.

Untuk pengetahuan pembaca, kajian ini merupakan kajian berasaskan populasi pertama untuk mengkaji hubungan antara manfaat bawang merah dan bawang putih mentah dengan kanser payudara di Puerto Rico.

Kenapa bawang merah dan bawang putih?

Menurut Lina Mu, Profesor Madya dalam bidang epidemiologi dan kesihatan alam sekitar di
University of Buffalo
, bawang dan bawang putih kaya dengan sebatian organosulfur dan flavonoid.

Bawang putih mengandungi sebatian yang kuat seperti
S-allylcysteine
,
diallyl sulfide
 dan
diallyl disulfide
, manakala bawang mengandungi kandungan
alk (en) yl cysteine sulfoxides
.

Kesemua sebatian-sebatian ini telah menunjukkan ciri-ciri antikarsinogenik atau antikanser pada manusia
, dan juga dalam kajian eksperimen pada haiwan.

Flavonoid pula adalah sejenis antioksidan yang kuat,
yang memberikan manfaat kepada sistem imun
 selain
mempunyai ciri anti-keradangan
.

Kesimpulan

Jadi, selepas ini anda boleh
cuba untuk kerapkan pengambilan manfaat bawang merah dan bawang putih mentah dalam diet harian anda
. Tidak perlu pengambilan yang banyak, cukup sekadar satu atau dua ulas bawang putih ketika makan tengahari dan jadikannya sebagai ulam.

Kami hanya khuatir jika anda memakannya dalam jumlah yang banyak,
bau mulut dan badan anda juga turut berubah
. Jangan pelik jika rakan-rakan menjauhi anda disebabkan oleh bau bawang putih yang keluar daripada mulut ketika anda bergelak ketawa.


Selain Demam, Ini Kesan Sampingan Selepas Vaksin Anak, Setiap Ibu Bapa Perlu Tahu!

Ada kalanya kesan selepas vaksin itu tidak terjadi sejurus sahaja suntikan diberikan. Ia mungkin akan muncul selepas beberapa jam atau hari – juga dianggap sebagai tanda
vaksin berfungsi
 dengan baik.

Jadi selepas vaksin apa perlu buat jika si kecil mengalami kesan sampingan atau demam? Ini yang ibu bapa perlu ketahui mengenai kemungkinan tindak balas bayi
terhadap suntikan imunisasi.

Untuk mendapatkan lebih banyak info tentang Keibubapaan, sila dapatkannya
di sini.

Memahami kesan selepas vaksin

Suntikan vaksinasi adalah selamat. Namun seperti pengambilan ubatan lain, ia ada kalanya akan mengembangkan beberapa kesan sampingan.

Selalunya tindak balas yang berlaku adalah ringan dan setempat – seperti rasa sakit atau kemerahan pada bahagian suntikan diberikan – serta hanya berlangsung untuk tempoh 1-2 hari.

Demam ringan juga berkemungkinan untuk berlaku, namun kesan yang lebih serius adalah jarang terjadi.

Pun begitu, untuk membuktikan vaksin berkaitan dengan kesan sampingan tertentu bukanlah mudah. Apatah lagi jika si kecil cenderung
jatuh sakit
. Secara tidak langsung membuatkan sesetengah ibu bapa percaya bahawa vaksin yang menjadi punca anak mereka tidak sihat.

Seperkara lain yang perlu difahami,
pemberian vaksin
 juga adalah ketika garis tumbesaran tertentu anak bermula. Contohnya, vaksin MMR diberikan semasa
bayi berusia setahun
 dan pada ketika inilah kelewatan tumbesaran anak mungkin baru disedari ibu bapa.

Situasi tersebut mengakibatkan ada ibu bapa yang mengaitkan vaksin dengan sebarang
proses kelewatan perkembangan
.

Tetapi, bagaimana pula jika berlaku kesan sampingan selepas vaksin apa perlu buat, ya?

Baca juga:

Kesan selepas vaksin bagi kanak-kanak bawah 5 tahun

Kesan sampingan yang paling biasa adalah di bahagian suntikan diberikan, ini termasuk:

Bengkak

Kemerahan

Benjolan kecil yang keras

Gejala ini akan hilang dalam masa beberapa hari dan anda tidak perlu melakukan apa-apa mengenainya. Kadangkala si kecil juga berkemungkinan untuk demam.

Bagaimana pula kesan selepas suntikan imunisasi lain seperti MMR atau vaksin 6 serangkai, adakah terdapat perbezaan?

Kesan selepas vaksin MMR

MMR terdiri daripada 3 vaksin
 – campak, beguk dan rubella (campak Jerman) – yang boleh menyebabkan tindak balas pada masa berbeza selepas suntikan.

Kesan sampingan selepas 6 hingga 10 hari:

Demam

Ruam seperti campak

Hilang selera makan

Kesan selepas vaksin untuk tempoh 2 hingga 3 minggu

Sekitar 2-3 minggu selepas suntikan, vaksin beguk boleh menyebabkan
gejala seperti beguk
 – demam dan kelenjar bengkak – pada sesetengah kanak-kanak.

Kesan sampingan pada 12 hingga 14 hari

Vaksin rubella boleh menyebabkan ruam kecil dan sedikit peningkatan
suhu badan
. Dalam keadaan yang jarang berlaku, ruam juga boleh berlaku sehingga 6 minggu kemudian.

Vaksin 6 serangkai: Kesan sampingannya

Secara umumnya, kesan sampingan adalah ringan dan berjangka pendek. Bahkan,
kebanyakan bayi
 tidak akan mengalami sebarang masalah sama sekali.

Reaksi biasa terhadap vaksin 6 dalam 1

Sakit, kemerahan dan bengkak di tempat suntikan

Demam (suhu tinggi melebihi 38C) – lebih biasa pada dos kedua dan ketiga

Muntah-muntah

Tangisan luar biasa

Mudah meragam

Hilang selera makan

Kesan selepas vaksin 6 serangkai yang jarang berlaku

Tangisan bernada tinggi yang luar biasa

Sawan

Reaksi alahan terhadap vaksin 6 dalam 1

Amat jarang sekali untuk bayi mengalami reaksi alahan yang teruk – anafilaksis.

Anafilaksis adalah tindak balas alergi
 yang boleh membawa kepada ketidaksedaran atau kematian.

Selepas vaksin apa perlu buat

Normal untuk bayi menjadi agak
cranky
 sehingga 48 jam selepas suntikan. Untuk menenangkan si manja, anda boleh:

Berikan mereka pelukan

Tawarkan mereka minuman sejuk tambahan, jika
menyusu badan
, susukan lebih kerap

Bawa mereka berjalan menghirup udara segar

Jika bahagian suntikan kemerahan, tuamkan dengan kain sejuk bersih antara 5-10 minit – ini juga dapat menenangkan bayi.

Bayi mengalami demam panas

Selepas vaksin apa perlu buat jika bayi mengalami demam panas? Lakukan perkara berikut untuk menyejukkan mereka:

Pakaikan si manja pakaian nipis dan elakkan penggunaan selimut

Tawarkan minuman tambahan. Bagi
bayi yang menyusu
, susukan dengan lebih kerap

Anda juga boleh berikan paracetamol untuk bayi bagi mengurangkan suhu. Tetapi dapatkan persetujuan doktor terlebih dahulu.

Waspada terhadap kesan selepas vaksin yang serius

Kesan sampingan yang teruk jarang berlaku. Tetapi lakukan pemeriksaan dengan
pakar pediatrik
 segera jika bayi mengalami gejala berikut dalam masa 2 hari selepas suntikan:

Demam panas – 38°C atau lebih untuk bayi di bawah usia 3 bulan dan 39°C untuk si manja 3 bulan ke atas

Menangis lebih daripada 3 jam pada satu masa – jangan keliru dengan
gejala kolik
 – atau tangisan bernada tinggi yang berlangsung lebih sejam

Sawan

Kelesuan, tidak bertindak balas atau
mengantuk yang berlebihan

Reaksi alahan seperti bengkak mulut, muka atau tekak, kesukaran bernafas mahupun ruam

Perubahan tingkah laku – sesuatu yang tidak normal pada anak

Sekiranya terdapat kebimbangan tentang bagaimana bayi bertindak balas terhadap sebarang
suntikan vaksinasi
, rujuklah kepada doktor untuk mendapatkan lebih kepastian.


Anak Mengadu Sakit Pada Kemaluan? Ibu Ayah, 7 Perkara Ini Mungkin Puncanya!

Selain boleh terjadi kepada individu dewasa, sakit kemaluan juga boleh berlaku pada anak kecil. Punca kemaluan sakit ini boleh dicetuskan oleh beberapa keadaan.

Untuk mendapatkan lebih banyak info tentang Keibubapaan, sila dapatkannya
di sini.

Apakah punca kemaluan sakit pada kanak-kanak?

Si kecil masih belum pandai menjaga badan dengan betul. Jadi jangan terkejut, jika mereka terdedah kepada jangkitan pada
alat kelamin.

Menjadi peranan dan tanggungjawab anda sebagai ibu bapa untuk memantau kesihatan fizikalnya secara keseluruhan termasuk bahagian kemaluan.

Perhatikan jika si kecil sama ada
anak lelaki
 atau perempuan kerap menggosok dan menggaru kemaluannya. Cara anak duduk atau berjalan juga boleh menjadi petanda menunjukkan mereka sedang berada dalam situasi tidak selesa.

Anak mungkin berasa malu apabila terpaksa memberitahu ibu bapa tentang masalah melibatkan bahagian alat sulit.

Berikut antara beberapa faktor menyebabkan kesakitan pada bahagian alat sulit anak:

1. Ruam lampin penyebab sakit kemaluan

Ruam lampin
 adalah keadaan biasa yang boleh menyebabkan alat sulit anak berasa sakit, pedih dan muncul bintik-bintik merah.

Keadaan ini selalunya berlaku apabila lampin dibiarkan terlalu lama dan kotoran (atau lampin itu sendiri) bergesel pada kulit kemaluan berulang kali.

Di samping itu, penggunaan beberapa jenis detergen, sabun, lampin (atau pewarna pada lampin) atau
tisu b
ayi juga boleh mencetuskan ruam lampin pada
kulit si kecil yang sensitif.

Untuk mengelakkan ruam lampin, pastikan bahagian kemaluan atau alat kelamin anak kering dan bersih. Disarankan untuk menukar lampin dengan kerap supaya najis dan
air ken
cing tidak merengsakan kulit.

Jika anda menggun
akan lamp
in jenis kain, semak arahan pengilang untuk cara terbaik membersihkannya. Cari lampin yang bebas pewarna atau pewangi, jika kulit anak sensitif.

2. Jangkitan yis, antara punca kemaluan sakit

Jika masalah ruam lampin masih tidak sembuh, ia mungkin disebabkan kulat.
Bayi perempuan
 atau lelaki boleh mendapat ruam lampin yis disebabkan oleh Candida albicans.

Ruam lampin yang tidak dirawat atau si kecil yang diberikan antibiotik untuk
kandidiasi mulut
 juga cenderung mengalami jangkitan ini.

Untuk menyembuhkan
jangkitan
 yis anda perlu mendapatkan krim antikulat seperti nystatin, clotrimazole atau miconazole.

Hadkan pengekalan kelembapan dengan kerap menukar lampin dan gunakan jenis sangat menyerap.

3. Jangkitan saluran kencing

Jangkitan saluran ken
cing (UTI) adalah jangkitan biasa punca kemaluan sakit pada kanak-kanak dan cenderung terjadi kepada anak perempuan. Ini kerana mereka mempunyai uretra yang lebih pendek berbanding lelaki.

Walau bagaimanapun, risiko untuk UTI berlaku pada an
ak lela
ki tetap ada jika sebahagian daripada saluran kencing tersumbat.

Kanak-kanak lelaki
tidak berkhatan
 lebih berisiko mendapat jangkitan saluran kencing yang menyebabkan kesakitan pada alat kelamin.

Selain sakit kemaluan, demam tanpa sebab yang jelas juga adalah simptom UTI paling kerap dialami kanak-kanak.

Baca juga:

Punca kemaluan sakit #4. Balanitis

Sakit pada alat kelamin lelaki selalunya disebabkan oleh balanitis. Balanitis terjadi apabila berlaku keradangan pada kulup atau
kepala zakar
.

Balanitis lebih cenderung berlaku pada kanak-kanak lelaki yang tidak berkhatan di bawah umur 4 tahun.

Keadaan ini biasanya dicetuskan oleh jangkitan yis, tetapi juga boleh disebabkan oleh jangkitan bakteria atau virus.

Selain sakit di bahagian kemaluan, biasanya anak yang mengalami balanitis akan mengalami gejala lain, seperti:

Kemerahan atau tompok merah
pada zakar

Gatal di bawah kulup

Bengkak

Pengumpulan cecair likat

Bau busuk

Kulit kulup ketat

Walau bagaimanapun, balanitis pada kanak-kanak biasanya tidak serius atau berisiko untuk berjangkit kerana gejala biasanya hilang dalam masa beberapa hari.

5. Vulvovaginitis

Jika anak perempuan anda mengadu sakit bahagian bawah atau terus menggaru kawasan kemaluannya, punca kemaluan sakit ini boleh disebabkan oleh vulvovaginitis. Kanak-kanak kecil yang belum
akil baligh
 amat terdedah kepada keadaan ini.

Ini kerana anak tidak mempunyai rambut kemaluan atau labia berlemak untuk melindunginya daripada perkara yang boleh merengsakan kulit vulvanya yang nipis.

Malah, objek asing yang tersangkut di dalam pakaian atau
tisu tandas
 boleh menyebabkan keradangan punca vulvovaginitis.

Gejala vulvovaginitis lain adalah seperti:

Keputihan

Rasa terbakar dalam faraj

Keradangan

Gatal-gatal dan kerengsaan

Faraj berbau busuk

6. Jangkitan cacing kerawit

Tanda-tanda jan
gkitan caci
ng kerawit atau cacing jarum (
pinworm
) yang paling biasa adalah gatal-gatal di sekitar dubur dan
sukar tidur.

Malah, kegatalan biasanya lebih teruk pada waktu malam kerana cacing bergerak ke kawasan sekitar dubur untuk bertelur.

Pada kanak-kanak perempuan,
jangkitan cacing
 ini boleh merebak ke alat kelamin dan menyebabkan keputihan yang menyakitkan.

Jika anak mendapat jangkitan cacing, anda mungkin melihat cacing di dalam tandas selepas anak ke bilik air.

Cacing ini kelihatan seperti kepingan kecil benang putih dan sangat kecil. Bahkan anda juga mungkin melihatnya pada
seluar dalam
 anak.

Pada asasnya, jangkitan cacing kerawit kanak-kanak tidak berbahaya dan boleh dirawat termasuklah dengan mengamalkan
tabiat mencuci tangan.

7.
Labial adhesions,
 antara punca kemaluan sakit

Jika kulit alat kelamin anak bercantum, jangan panik! Ia umumnya keadaan biasa terjadi pada si kecil berusia 3 bulan hingga 6 tahun dan jarang menimbulkan masalah.

Urin, najis, ruam lampin dan kerengsaan lain boleh menyebabkan keradangan labia (bibir kulit yang mengelilingi pintu masuk ke vagina). Labia mungkin bercantum semasa proses penyembuhan.

Amnya, keadaan labial tercantum ini kekal bercantum sehingga menyukarkan anak unt
uk ke
ncing. Jika ia berlaku, doktor boleh memberikan preskripsi krim estrogen topikal.

Sekiranya terdapat pertanyaan mengenai punca kemaluan sakit yang dialami anak, berundinglah dengan
pakar pediatrik
 bagi mendapatkan lebih kepastian.


Hentikan Pengambilan Gula Dalam Diet, Apa Akan Jadi Pada Tubuh Badan Anda?

Menghentikan pengambilan gula sehari bukan satu perkara yang mudah. Menurut
Medical News Today
, secara purata orang dewasa
memakan gula lebih banyak
 daripada yang diperlukan.

Malah, sesetengah orang mungkin menghentikan pengambilan gula dalam dietnya dan tip ini popular kerana keberkesanannya untuk kekal sihat
 serta menurunkan berat badan
.

Jadi, apakah manfaat lain berhenti ambil gula pada tubuh badan anda?

Untuk mendapatkan lebih banyak informasi tentang Pemakanan Sihat, anda boleh klik
di sini
.

#1. Merendahkan risiko diabetes

Menghentikan pengambilan gula sehari memberikan peluang kepada tubuh untuk
detoks secara semula jadi
.

Dalam beberapa jam pertama tanpa gula, pankreas mula kurang menghasilkan insulin dan hati juga akan mula memproses toksin yang tersimpan.

Proses ini akan mengambil masa sedikit lama
jika anda sudah rintangan insulin
 (tubuh menghasilkan insulin tetapi tidak menggunakannya sebaiknya).

K
ebanyakan simptom mereda sehingga lima minggu, yang mana tubuh tidak lagi menjadi bergantung kepada gula di mana semua orang tahu
kesan pengambilan gula berlebihan
 bukan?

#2. Meningkatkan jangka hayat

Apabila glukosa meningkat selepas makan gula, insulin akan meningkat untuk mengimbanginya dan ini akan mengaktifkan sebahagian daripada sistem saraf yang meningkatkan
tahap tekanan darah
 dan
kadar degupan jantung
.

Tekanan darah adalah faktor utama bagi penyakt jantung.

Selain itu, gula juga meningkatkan lemak dalam darah yang tidak sihat iaitu trigliserida yang berisiko bagi penyakit jantung dan strok.

Dalam satu kajian, mereka yang memakan gula paling banyak mungkin mati akibat penyakit jantung berbanding yang memakannya sedikit.

Manfaat berhenti ambil gula #3. Seks sihat

Bagi lelaki, pengambilan gula sehari yang banyak boleh menyebabkan peningkatan insulin yang
mengakibatkan keinginan seksual berkurang
.

Selain itu, gula juga meningkatkan hormon seks wanita. Keadaan ini memberikan kesan yang lebih terhadap hubungan seksual seseorang.

#4. Senyuman lebih cantik tanpa gula

Gigi yang sihat adalah segalanya
 apabila melibatkan senyuman yang menawan.

Gula adalah kofaktor (zat bukan protein dalam bentuk ion logam atau molekul organik, seperti holoenzim dan apoenzim, yang diperlukan bagi pengaktifan enzim tertentu) utama yang menyebabkan rongga kerana ia bertindak balas dengan bakteria dalam mulut untuk membentuk asid yang menyebabkan kerosakan.

Malah,
nafas anda juga akan terjejas
 oleh bakteria akibat pengambilan gula.

#5. Kulit dan tubuh badan awet muda

Gula menyebabkan
glycation,
iaitu proses yang mana molekul gula mengikat dan mengubah bentuk kolagen dan elastin dalam kulit.

Kolagen dan elastin ini adalah protein utama yang
memberikan keremajaan kepada kulit
.

Oleh itu, dengan mengurangkan gula dalam pemakanan juga boleh mengurangkan peningkatan glukosa dan insulin dalam aliran darah, mengurangkan keradangan kronik dan akut
yang berkait dengan penuaan
.

Walau bagaimanapun, sebelum memulakan diet tanpa gula, seseorang harus mempertimbangkan sama ada mahu
menghapuskan gula semula jadi juga
.

Gula semula jadi terdapat dalam buah-buahan dan produk tenusu. Buah membekalkan banyak nutrien, serat, antioksidan dan sebatian sihat lain yang membantu melindungi tubuh daripada penyakit.

Memasukkan buah dalam diet tanpa gula adalah menyihatkan selagi pengambilan gula sehari secara sederhana.

Dan,
sesiapa yang ingin memulakan diet
 tanpa gula harus berbincang dengan doktor atau pakar pemakanan, khususnya jika mempunyai apa-apa keadaan kesihatan.


AWAS, Ada 7 Bahaya Jika Terlebih Tidur, Boleh Sampai Hilang Nyawa!

Tidur malam berkualiti baik untuk proses pemulihan tubuh. Tapi tahu tak, anda berisiko mengalami masalah kesihatan jika tidur berlebihan. Tak percaya? Hello Doktor ada penjelasannya.

Tidur berlebihan: Bagaimana untuk menentukannya?

Sememangnya
tidur malam yang baik
 adalah penting untuk kesihatan.

Pun begitu, individu yang kerap tidur berlebihan dikatakan berisiko untuk mengalami masalah kesihatan termasuklah diabetes, penyakit jantung dan peningkatan risiko kematian.

Tetapi bagaimana untuk mengetahui sama ada anda tidur dalam jumlah yang betul atau berlebihan?

Umumnya,
jumlah tidur yang diperlukan individu adalah berbeza sepanjang hayatnya
. Ia bergantung pada usia dan tahap aktiviti, kesihatan serta gaya hidup anda.

Misalnya,
ketika tempoh tekanan
 atau tidak sihat, anda mungkin berasakan perlunya peningkatan keperluan untuk tidur.

Walaupun keperluan tidur individu dewasa adalah berbeza, namun, pakar biasanya mengesyorkan agar seorang individu dewasa tidur antara tempoh 7 hingga 9 jam setiap malam.

Mengapa ada individu tidur berlebihan?

Bagi individu yang menderita hipersomnia, tidur secara berlebihan ini adalah melibatkan masalah kesihatan.

Ia menyebabkan mereka mengalami rasa mengantuk yang melampau sepanjang hari. Malahan, rasa mengantuk tersebut
tidak berkurangan dengan tidur siang
.

Masalah yang dihadapi juga menyebabkan mereka tidur dalam jangka waktu yang lama pada waktu malam.

Kebanyakan individu dengan hipersomnia mempunyai
simptom kegelisahan,
 kurang bertenaga dan berdepan masalah ingatan akibat keperluan tidur yang berterusan itu.

Apnea tidur obstruktif
, keadaan yang mengakibatkan penghidapnya terhenti pernafasan beberapa saat semasa tidur, juga cenderung untuk mengalami tidur berlebihan.

Ini kerana keadaan yang dialami mengganggu kitaran tidur normal.

Sudah tentu, bukan semua individu yang terlebih tidur ini
mempunyai gangguan tidur
.

Antara sebab lain yang menyebabkan situasi ini termasuklah penggunaan bahan tertentu seperti alkohol dan beberapa ubat preskripsi – turut boleh menyebabkan tidur secara berlebihan.

Terdapat juga individu tidur dalam tempoh lebih lama hanya kerana mereka memang mahu melakukannya.

Terlebih tidur punca masalah kesihatan

Pastinya ada yang ingin mengetahui apakah kesan kepada tubuh jika terlebih tidur, kan?

Berikut adalah 7 masalah kesihatan yang boleh berlaku jika terlalu banyak tidur, antaranya:

Diabetes

Kajian menunjukkan bahawa tidur terlalu lama atau tidak cukup setiap malam dapat
meningkatkan risiko diabetes
.

Obesiti

Tidur terlalu banyak atau terlalu sedikit boleh membuat anda
mengalami kenaikan berat badan
.

Kajian menunjukkan bahawa individu tidur selama 9 atau 10 jam setiap malam adalah 21% lebih cenderung menjadi gemuk dalam tempoh 6 tahun berbanding mereka yang lena antara 7 dan 8 jam.

Hubung kait antara tidur dan
masalah obesiti
 tetap sama walaupun mengambil kira
aspek pemakanan harian
 dan senaman.

Sakit kepala

Bagi individu yang terdedah kepada sakit kepala, tidur berlebihan daripada biasa pada hujung minggu atau percutian, boleh menyebabkan wujudnya kesakitan tersebut.

Penyelidik percaya ini disebabkan oleh kesan tidur yang banyak pada neurotransmitter tertentu di otak, termasuk serotonin.

Individu yang tidur banyak pada waktu siang dan
menjejaskan tidur malam
 juga akan cenderung mengalami
sakit kepala pada waktu pagi
.

Sakit belakang

Dahulu, doktor akan menyarankan
mereka yang menderita sakit belakang
 untuk lebih banyak berbaring. Tetapi kini segalanya berubah.

Anda mungkin tidak perlu mengurangkan
aktiviti kecergasan fizikal
 jika berdepan sakit belakang.

Ini kerana doktor menyedari manfaat kesihatan dalam mengekalkan tahap aktiviti tertentu.
Malahan, anda mungkin disyorkan untuk tidak tidur lebih banyak daripada biasa.

Kemurungan

Biasanya
keadaan insomnia
 lebih dikaitkan dengan
simptom kemurungan
 berbanding tidur yang banyak. Walau bagaimanapun, dianggarkan lebih 15% mereka yang mengalami kemurungan akan tidur berlebihan.

Situasi tersebut menjadikan kemurungan yang dialami akan bertambah teruk. Ini berikutan tabiat tidur yang teratur adalah penting bagi proses pemulihan.

Penyakit jantung

Walaupun pengkaji tidak dapat mengenal pasti hubungan antara tidur yang banyak dengan masalah kesihatan jantung, namun wujud risiko untuk mengalami penyakit jantung koroner bagi mereka yang tidur antara 9 hingga 11 jam setiap malam.

Kematian

Beberapa kajian mendapati bahawa individu tidur 9 atau lebih setiap malam mempunyai kadar kematian tinggi berbanding mereka yang melelapkan mata untuk 7 hingga 8 jam.

Tiada sebab khusus untuk korelasi ini ditentukan, tetapi penyelidik mendapati kemurungan dan status sosioekonomi rendah berkait rapat dengan tidur berlebihan.

Pemeriksaan doktor

Sekiranya anda tidur lebih daripada 7 atau 8 jam setiap malam, berjumpalah doktor untuk pemeriksaan bagi menentukan punca ia berlaku.

Walau apa pun punca yang menyebabkan anda tidur dengan lebih lama, mengamalkan kebersihan tidur yang baik akan membantu diri memperolehi manfaat tidur sihat 7 hingga 8 jam setiap malam.


5 Cara Cepat Move On Daripada Bekas Pasangan, Healing Dengan Sihat & Selamat!

Kadangkala, melepaskan itu jauh lebih baik daripada kalian meneruskan
hubungan yang sudah nampak retak
. Jangan tunggu sehingga memudaratkan diri, ada banyak cara
move on
daripada bekas pasangan yang anda boleh cuba. Jom baca artikel sampai habis!

Untuk mendapatkan lebih banyak informasi tentang Kesihatan Mental, anda boleh
di sini.

Kenapa anda perlu
move on
 daripada kisah lama?

Tidak dinafikan,
 kehilangan orang tersayang
 merupakan suatu perkara yang sangat menyedihkan terutama jika anda sudah meluangkan masa terlalu kerap dan lama bersama dengan si dia.

Contohnya, pasangan suami isteri yang sudah berkahwin berpuluh tahun yang terpaksa berpisah gara-gara masalah peribadi rumah tangga. Siapa sahaja yang mampu terima kenyataan?

Rentetan perpisahan tersebut
, maka akan timbul macam-macam kesan buruk terhadap kesihatan mental dan fizikal individu. Akibatnya, tidak mustahil untuk ia memudaratkan individu.

Apa yang lebih membimbangkan, ada orang yang mungkin bakal hilang pertimbangan diri hingga sanggup untuk melukakan, mencederakan atau
menamatkan riwayat diri mereka
 sendiri.

Dalam usaha untuk mengelakkan perkara tidak diingini, adalah begitu penting untuk kita semua kekal kuat dan terus ke depan. Bagaimana? Perlu ada cara
move on
 yang berkesan dan berjaya!

Cara
move on
 paling cepat, mudah dan efektif!

Jangan terus meratap, menunggu atau merayu orang yang ingin pergi daripada anda. Adalah lebih baik untuk anda mengambil langkah dengan membuat
cara
move on

dari seseorang:

#1. Belajar untuk terima kenyataan

Perkara paling penting dan utama, anda perlu belajar untuk terima kenyataan di mana
 insan yang anda sayang
 itu sudah tidak mahu atau boleh bersama dengan anda lagi atas sebab tertentu.

Di dalam agama Islam sendiri ada mengajarkan tentang konsep qada’ dan qadar yang mengatakan bahawa segala peristiwa hanya akan terjadi dan terlaksana jika ia telah diizinkan oleh Tuhan.

Sebaiknya,
redha dengan ketentuan Ilahi
 dan terima kenyataan ini meski ia perlu tekad dan masa.

Tips move on #2. Fokus perkara lain

Kemudian, anda turut dinasihatkan untuk tidak terlalu memikirkan perkara yang lepas lalu fokus terhadap perkara lebih penting lain terutama di dalam aspek pekerjaan atau pembelajaran.

Meskipun perhubungan anda gagal di tengah jalan, itu tidak bermakna anda perlu berkabung dan bersedih kerana kehidupan masih perlu diteruskan. Jadikan ia
permulaan hidup yang baru
.

Tips move on #3. Cari hobi baru

Sehubungan di atas, carilah hobi baru yang boleh membuat anda leka serta lupa dengan
perasaan duka lara akibat perpisahan
 kerana ia cuma akan memakan diri dalam jangka masa panjang.

Namun, hindari daripada segala aktiviti atau lokasi yang bermakna buat anda berdua ketika masih bersama satu ketika dahulu agar kalian tidak lagi teringat atau terhanyut di dalam kenangan.

#4. Jangan lagi anda
stalk
 si dia!

Cara
move on
 yang seterusnya pula adalah anda harus menegah diri dan orang lain daripada terus ‘mengintai’ tentang kehidupan bekas pasangan tidak kira
di alam nyata atau media sosial
.

Atas alasan apa kalian terus
stalk
 si dia yang tidak perlu perhatian anda lagi? Ya, tidak salah
untuk kekal dalam fasa berkawan
 tetapi tidak perlu sehingga bermaksud memerhatikan pergerakan serta perkembangan mereka yang mungkin sudah bahagia tanpa anda.

#5. Dekatkan diri dengan pencipta

Terakhir, tiada siapa yang lebih baik untuk
anda mengadu tentang perpisahan
 ini melainkan sang pencipta agung kita semua terutama jika kalian mungkin sedikit terbabas daripada landasan.

Ketahuilah bahawa ajal, maut serta jodoh ini merupakan ketentuan Ilahi yang terbaik buat semua walaupun individu merasakan bahawa ia tidak adil dek terkeliru dengan permainan perasaan.

Kena
move on
untuk hari esok yang lebih baik!

Sekiranya kalian masih gagal menemukan cara
move on
yang terbaik buat diri, maka sila dapatkan bantuan dan rawatan daripada pakar khususnya
sesi kaunseling atau terapi
 untuk
healing
.

Dengan sokongan daripada keluarga dan sahabat juga, tahap kesihatan serta keselamatan individu akan sentiasa terjamin. Kadangkala, perpisahan itu bukan penamat tetapi suatu permulaan.

Konklusinya, jangan buat perkara yang bakal anda kesal kelak
hanya kerana gagal dalam bercinta
!


Bukan Kena Tahu Apa Anda Makan, Tapi Pesakit Diabetes Juga Perlu Tahu Waktu Makan Dengan Tepat

Tahukah anda bahawa Malaysia merupakan negara yang mempunyai kadar penderita penyakit
kencing manis jenis 2
 paling tinggi di rantau Asia?

Menurut Institut Diabetes Kebangsaan (NADI), kira-kira 2.5 juta orang dewasa berusia 18 tahun ke atas tidak sedar mereka menghidapinya!

Disebabkan itu,
kita semua wajarlah mempunyai kesedaran mengenai penyakit ini
 agar angka ini dapat diturunkan secara konsisten dengan kadar segera. Persoalannya, apakah yang boleh dilakukan? Jawapannya ada pada waktu makan penderita diabetes!

Baca lebih lanjut tentang Kencing Manis di sini.

Kencing manis jenis 2, penyakit pembunuh senyap

Sebelum itu, adalah wajar untuk kita berkenalan dengan penyakit pembunuh senyap ini terlebih dahulu.

Buat anda yang mungkin belum tahu,
kencing manis atau diabetes adalah sejenis penyakit metabolik yang menyebabkan kandungan gula dalam darah tinggi
.

Sepatutnya hormon insulin yang terdapat dalam tubuh badan akan mengeluarkan glukosa ini dan disimpan menjadi tenaga untuk digunakan.

Dengan kewujudan penyakit ini, tubuh badan anda mungkin tidak akan dapat menghasilkan hormon ini atau menggunakan ia dengan sebaik mungkin.

Untuk pengetahuan anda, terdapat beberapa jenis diabetes iaitu:

Kencing manis jenis 1
– Penyakit sistem imun ini akan merosakkan organ pankreas di mana hormon insulin terhasil

Kencing manis jenis 2
– Ia adalah yang paling kerap terjadi dan mengakibatkan tubuh badan kebal terhadap insulin

Diabetes gestasi
– Berlaku ketika kehamilan, ia akan menyebabkan kadar gula dalam darah lebih tinggi dari paras normal

Pradiabetes
– Sebenarnya ia adalah permulaan kepada diabetes dan perlu dirawat segera untuk cegah ia semakin meneruk

Untuk pengetahuan anda, kencing manis jenis 2 adalah yang biasa dan selalu terjadi kepada rakyat negara kita dan ia banyak dikaitkan dengan pemakanan serta gaya hidup tidak sihat.

Apa punca kencing manis jenis 2 berlaku?

Seperti mana yang kita tahu,
 penyakit ini adalah gabungan daripada pemakanan dan gaya hidup tidak sihat ditambah lagi dengan faktor genetik
.

Pernahkah anda terdengar atau terbaca jika ada ahli keluarga menghidapinya, maka kalian juga berisiko? Ya, kenyataan ini mungkin ada benarnya!

Selain itu, terdapat beberapa lagi faktor risiko yang lain termasuklah:

Berusia 45 tahun ke atas

Berat badan berlebihan atau obesiti

Tekanan darah tinggi

Kolesterol tinggi

Trigliserida tinggi

Pernah menghidapi
diabetes gestasi

Pernah menghidapi
pradiabetes

Gaya hidup sedentari

Jika anda mempunyai salah satu atau lebih daripada faktor risiko ini, sila awasinya dan berjumpa doktor segera untuk melakukan pemeriksaan bagi pencegahan awal ya?

Apa tip kawal penyakit diabetes jenis 2?

Terdapat banyak tip bagi mengawal penyakit ini daripada menjadi teruk dan yang paling popular adalah dengan
mengurangkan pengambilan makanan atau minuman yang bergula
.

Itu adalah salah satu ikhtiar yang sangat bagus dalam usaha memastikan komplikasi penyakit ini dapat dihalang dan ditegah daripada terus melarat.

Antara komplikasi utama yang dinyatakan itu adalah ia akan merosakkan organ dan tisu yang terletak di dalam tubuh badan kalian.

Secara hipotesisnya, semakin tinggi kandungan gula dalam darah maka akan semakin tinggi risiko komplikasi ini berlaku kepada anda.

Selain itu, berikut adalah risiko komplikasi yang lain:

Serangan jantung

Penyakit jantung

Strok

Jangkitan bakteria dan kuman pada kulit

Demensia

Neuropati

Nefropati

Hilang pendengaran

Hilang penglihatan

Amputasi anggota tubuh badan

Jika tidak mahu sebarang komplikasi ini berlaku kepada diri anda, sila amalkan pemakanan dan gaya hidup yang sihat okay!

Kawal waktu makan adalah kuncinya?

Sebenarnya, penderita kencing manis jenis 2 tidak boleh hanya berfokuskan pada ‘apa’ yang anda makan namun perlu juga beri perhatian pada ‘bila’ waktu makan anda.

Ini kerana makan pada waktu yang betul dan tepat mampu memastikan kadar gula dalam darah anda lebih stabil di samping tubuh badan akan berasa lebih sihat sepanjang hari.

“
Makan secara sihat, tetap dan seimbang adalah sangat kritikal
 bagi mengawal penyakit ini agar tidak terus meruncing”, jelas Pakar Diet, Vandana Sheth.

Sebagai contoh, cuba anda pertimbangkan dua pilihan ini dan pilih yang mana satu adalah lebih bagus untuk penderita diabetes:

Makan sajian bersaiz kecil/sederhana secara berkala dalam sehari

Makan sajian bersaiz besar satu kali sahaja sehari

Jawapannya tentu sahaja pilihan nombor 1 adalah yang terbaik kerana ia akan membuat kadar gula dalam darah lebih stabil.

Pilihan nombor 2 itu pula adalah kurang bagus kerana ia akan membuat kadar gula dalam darah meningkat secara mendadak.

Ini kerana anda sudah berlapar buat sekian waktu dan jika secara tiba-tiba pula anda makan sajian yang berat, maka sudah tentulah tekanan gula dalam darah akan meningkat.

Jelas Sheth lagi, paras glukosa akan memuncak selepas 90 minit waktu makan dan akan kembali normal selepas itu pada waktu yang berbeza bergantung kepada individu.

Antara
 tip yang diberikan oleh beliau untuk mengawal kencing manis jenis 2
 pula adalah:

Makan sarapan dengan banyak

Makan snek dengan kerap

Jangan tahan lapar sehingga 5 ke 6 jam

Cuba untuk puasa pada waktu malam

Dengan mengamalkan tip-tip ini, maka mungkin diabetes yang dialami mampu dikawal dengan baik!


Awas, JANGAN Ambil 7 Makanan Ini Jika Anda Ingin Elak Diabetes!

Diabetes (kencing manis) merupakan penyakit kronik yang lazim berlaku di Malaysia. Ia berlaku apabila paras gula di dalam darah berada pada tahap yang tinggi menyebabkan simptom dan komplikasi kesihatan.
Penyakit ini berpunca daripada pelbagai jenis faktor namun artikel ini akan membincangkan perihal makanan elak kencing manis.

Jenis makanan elak kencing manis

Ia merujuk kepada makanan-makanan yang lebih cenderung untuk menyebabkan masalah diabetes jika diambil pada kuantiti yang banyak.

Secara amnya, semua makanan boleh menyebabkan diabetes jika diambil melebihi keperluan harian.

Namun, makanan diabetes mempunyai kandungan gula yang sangat tinggi sehingga pengambilannya boleh menyebabkan peningkatan mendadak pada risiko diabetes.

Baca artikel ini untuk mengetahuinya dengan lebih lanjut.

1. Nasi dan roti putih

Nasi merupakan makanan ruji orang Malaysia. Jika dilihat sahaja pada tabiat pemakanan harian, nasi pasti menjadi hidangan wajib berikutan ia murah dan mudah untuk didapati.

Walau bagaimanapun, makanan ini boleh meningkatkan paras gula di dalam darah memandangkan ia mengandungi
jumlah karbohidrat yang tinggi dan serat yang rendah
.

Mungkin ramai di antara rakan anda yang menyarankan anda untuk menukar menu daripada nasi kepada roti putih.

Namun, pelbagai jenis kajian yang dijalankan oleh saintis telah mendapati bahawa pengambilan makanan tersebut dikaitkan dengan peningkatan paras gula meskipun ia lebih rendah berbanding nasi.

2.
Makanan yang mengandungi lemak trans

Lemak trans memang memudaratkan. Ia dicipta melalui penambahan molekul hidrogen terhadap asid lemak tidak tepu supaya strukturnya menjadi lebih stabil.

Makanan seperti mentega, krimer, biskut kering dan mufin mengandungi molekul tersebut bagi memanjangkan tempoh simpannya.

Walaupun lemak trans tidak dikaitkan dengan kenaikan gula dalam darah, tapi ia boleh menyebabkan
peningkatan pada lemak perut dan kerintangan insulin
.

3. Bijirin sarapan, makanan diabetes yang seharusnya dielakkan

Jika anda mempunyai masalah diabetes, pengambilan bijirin sarapan boleh menyebabkan paras gula anda meningkat secara mendadak.

Walaupun sesetengah bijirin dibuat untuk tujuan kesihatan, namun kebanyakannya diperbuat daripada karbohidrat dan bahan yang diproses.

Jadi, bijirin sarapan tidak berupaya untuk memberikan rasa kekenyangan melainkan ia diambil pada jumlah yang banyak. Perkara itu boleh menyebabkan peningkatan paras gula.

4. Makanan elak kencing manis – Minuman kopi berperisa

Kopi jika diambil pada kadar saranan mampu menghindarkan masalah diabetes. Perkara ini telah dibuktikan melalui banyak kajian terdahulu.

Walau bagaimanapun, mereka yang mengambil
minuman kopi berperisa tidak dapat menikmati kebaikan tersebut
. Ini berikutan kopi berperisa lazimnya mempunyai kandungan gula yang tinggi.

Perkara ini boleh menyebabkan masalah berat badan berlebihan seterusnya diabetes.

5.
Makanan ringan dalam bungkusan

Makanan yang dibungkus seperti biskut dan keropok bukanlah pilihan makanan ringan yang baik. Ia mengandungi karbohidrat cepat serap dan nutrisi yang rendah menyebabkan kandungan gula meningkat dengan mendadak.

Terdapat juga isu yang mengatakan bahawa kandungan karbohidrat pada sesuatu makanan ringan itu jauh lebih tinggi daripada apa yang tertulis pada label makanan. Perkara ini telah dibuktikan melalui kajian yang dijalankan oleh Institut Kesihatan Nasional di Amerika Syarikat pada tahun 2013.

Jika anda berasa lapar, ambil kekacang sebagai alas perut.

6. Makanan elak kencing manis: Kentang goreng

Kentang mengandungi jumlah karbohidrat yang tinggi. Sebiji kentang mengandungi 33 gram karbohidrat dan 4 gram serat.

Apabila ia dikupas dan digoreng di dalam minyak panas, bukan sahaja ia boleh menyebabkan diabetes, ia turut menghasilkan kompaun berbahaya seperti
advanced glycation end product
(AGE) yang boleh meningkatkan keradangan dan
mempercepatkan proses penuaan
.

Perkara ini tidak tertumpu kepada kentang goreng semata-mata malah makanan lain yang turut digoreng.

7. Jus buah-buahan

Makanan elak kencing manis yang seterusnya adalah jus buah. Mungkin ramai beranggapan bahawa
jus buah baik untuk kesihatan
.

Namun, kandungan gula tambahan membuatkannya sebagai minuman yang perlu dielakkan jika anda mempunyai atau ingin menghindari masalah diabetes.

Perkara ini sama bagi jus buah yang tidak ditambah gula juga. Kebanyakan jus buah mengandungi fruktosa yang sering dikaitkan dengan kerintangan insulin.

Konklusi

Jika anda ingin menghindari masalah diabetes, inilah masa yang sesuai untuk anda mempertimbangkan jenis makanan elak kencing manis ini yang anda ambil setiap hari.

Ambil makanan yang mengandungi serat dan protein pada kadar yang disarankan bagi mendapatkan nutrisi yang mencukupi.


Sentuhan Kulit ke Kulit Memberi Manfaat kepada Otak Bayi - Menurut Kajian

Kesihatan minda bayi adalah keutamaan setiap ibu. Itulah sebabnya ibu akan mencari sumber pemakanan yang terbaik untuk membantu meningkatkan perkembangan otak anak-anak mereka. Walau bagaimanapun, mereka sering mengabaikan satu faktor yang mudah tetapi amat penting, iaitu sentuhan kulit ke kulit. Kajian telah membuktikan bahawa sentuhan kulit ke kulit antara ibu dan bayinya boleh memberi manfaat kepada otak kanak-kanak.

Apakah sentuhan kulit ke kulit?

Selepas melahirkan si manja, bayi anda akan diletakkan meniarap dan terus ke dada anda. Sentuhan kulit ke kulit adalah masa anda dan bayi anda berpelukan, mengenali satu sama lain. Satu bentuk sentuhan kulit ke kulit yang popular dipanggil penjagaan kanggaru, yang melibatkan bayi yang berada di dalam kantung baju ibunya selama sekurang-kurangnya satu jam.

Kajian dan hasilnya yang mengejutkan

Penyelidik Perinatal, Nathalie Maitre dari Hospital Kanak-kanak Nationwide dan Pusat Perubatan Universiti Vanderbilt dan pasukannya telah menjalankan kajian untuk mengukur pelbagai respons otak dari 125 bayi dengan bantuan elektroensefalogram (EEG). Kajian ini dilakukan pada bayi yang dilahirkan pada usia 24 hingga 36 minggu dan bayi yang lahir pada usia 38 hingga 42 minggu.

Para penyelidik mendapati bahawa pengalaman bersentuhan paling awal dapat membentuk somatosensory brain scaffolding, yang dikaitkan dengan perkembangan kognitif, persepsi, dan sosial bayi. Selain itu, sentuhan fizikal yang selesa dengan manusia membuatkan hasil neurodevelopmental lebih baik, terutamanya untuk bayi yang lahir pramatang. Oleh itu, sentuhan kulit ke kulit menjadi asas kepada pembangunan otak yang sihat dalam jangka masa panjang.

Ini bermula pada penyelidikan Maitre sebelum ini mengenai manfaat penjagaan kanggaru. Beliau dan pasukannya mendapati bahawa kaedah penjagaan ini membantu kanak-kanak menguruskan risiko untuk hipotermia dalam kes-kes kelahiran pramatang.

Manfaat sentuhan kulit ke kulit pada aspek mental

Ikatan dengan ibu bapa

Gene Cranston Anderson, Ph.D., R.N., Profesor Emeritus Kejururawatan di Case Western Reserve University di Cleveland menyatakan bahawa bayi dapat mengenali suara ibu bapa mereka dari dalam rahim. Penjagaan kanggaru bukan sahaja menguatkan ikatan antara bayi dan ibu tetapi juga bayi dan bapanya.

Mengurangkan kesakitan dan tekanan bayi

Hanya 10 minit hubungan kulit ke kulit dapat membantu mengurangkan tahap kortisol hormon stres dan meningkatkan kadar oksitosin, dengan yang demikian merangsang sistem saraf parasimpatetik untuk memberikan bayi rasa selamat dan tenang. Bayi pramasa yang dipegang dada ke dada juga kurang bertindak balas kepada batang tumit dan punca biasa kesakitan di kalangan kanak-kanak pramatang.

Tidur bayi lebih mudah

Berbanding dengan bayi yang diletakkan dalam inkubator, kanak-kanak yang dipegang pada dada ibu bapa tidur dengan lebih nyenyak dan mudah kerana tahap stres mereka dikurangkan.

Bagaimanakah untuk membuat yang terbaik daripada sentuhan kulit ke kulit?

Pakar mengatakan bahawa dua jam pertama penjagaan kanggaru adalah sangat penting dalam memudahkan bayi ke dunia. Selepas itu, sentuhan kulit ke kulit yang berterusan sangat membantu dan anda boleh melakukannya selagi kedua-dua anda dan bayi menikmatinya.


Berdebar & Takut Tunggu Masa Nak Bersalin? Ini 5 Tips BERGUNA Kurangkan Gemuruh Itu

Menantikan kelahiran bayi comel anda bukanlah satu perkara yang mudah. Anda perlu bersedia dengan segala persiapan sebelum kelahiran dan selepas kelahiran.

Segala peralatan berkaitan seperti pakaian dan kelengkapan lain bayi perlu dibeli terlebih dahulu kerana anda tidak mahu menyusahkan diri anda untuk mencarinya selepas bayi anda lahir.

Di sebalik kerisauan anda terhadap persiapan membeli kelengkapan bayi, ada satu lagi kerisauan yang sering menghantui diri anda iaitu keresahan bagi melahirkan bayi itu sendiri.

Jika anda sering berasa resah dan gusar berkenaan kelahiran bayi anda, ikuti tip berikut bagi membantu menenangkan diri anda.

Tip mengatasi ketakutan kelahiran bayi

Bagi ibu-ibu yang berasa sedikit gementar mengenai proses kelahiran yang akan dialami, ikuti tip di bawah ini bagi menjadikan anda lebih tenang, relaks dan gembira dalam melalui hari-hari bermakna anda.

#1. Pastikan penyebab keresahan anda

Sesetengah pengalaman boleh memicu ketakutan melampau terhadap proses kelahiran.

Ini termasuklah sejarah silam seseorang wanita, kes keguguran yang lalu, kesusahan melahirkan anak dan pendedahan terhadap pelbagai kisah-kisah kelahiran yang menakutkan.

Memahami ketakutan anda ini adalah langkah pertama untuk anda mengurus ketakutan anda.

#2. Pertimbangkan untuk melakukan terapi

Satu kajian yang dilaksanakan di Finland menemui bahawa wanita yang mempunyai ketakutan melampau terhadap kelahiran bayi, mempunyai tempoh masa yang lebih pendek dalam melahirkan anak setelah mereka menjalani terapi kognitif (perbualan).

Oleh itu, cuba sertai terapi untuk membantu mengurangkan
tekanan
 yang anda alami.

#3. Belajar kemahiran relaksasi

Anda boleh cuba untuk belajar melakukan meditasi dan senaman pernafasan kerana ia boleh memberikan ketenangan semasa kehamilan dan kelahiran anak.

Ikuti panduan melalui penggunaan YouTube mengenai bagaimana untuk melakukan meditasi yang sesuai untuk diri anda.

#4. Kongsikan perasaan ketakutan anda

Jangan ragu-ragu atau teragak-agak untuk menyatakan kepada doktor atau bidan mengenai apa yang anda rasa.

Luahan perasaan anda mungkin boleh membantu anda kerana mereka pasti mengetahui cara bagaimana untuk mengurangkan kebimbangan anda.

#5. Jauhkan diri daripada persekitaran yang negatif

Jangan sesekali menonton rancangan televisyen atau video yang menakutkan mengenai kelahiran bayi.

Anda juga tidak digalakkan untuk membaca cerita-cerita seram atau mendengar pengalaman-pengalaman kelahiran yang menakutkan daripada rakan-rakan anda.

Ini hanya akan meningkatkan tahap keresahan dalam diri anda.

Begitu mudah untuk anda mendapat keresahan berkenaan proses kelahiran, begitu mudah jugalah untuk anda menanganinya kembali.

Tip-tip yang dikongsikan ini bukanlah satu tip yang sukar, sebaliknya hanyalah langkah-langkah mudah yang boleh dilakukan pada bila-bila masa dan di mana jua anda berada.

Paling penting sekali, letakkan diri anda dalam persekitaran yang positif sepanjang masa. Kelahiran anak adalah saat yang paling bermakna untuk seorang ibu, bukanlah satu penderitaan yang perlu anda takuti.


Vaksin Tidak Akan Menyebabkan Autisme, Jangan Mudah Terpedaya!

Sehingga kini, gerakan anti-vaksin di seluruh dunia semakin membesar dan membimbangkan dan kini, mereka berpendapat bahawa vaksin menyebabkan
autisme dalam kalangan kanak-kanak
.

Vaksinasi atau imunisasi adalah satu tindakan memasukkan zat yang mengandungi antigen ke dalam tubuh badan untuk menghasilkan antibodi.

Pun begitu, masih wujud golongan ibu bapa yang tidak memberikan vaksin kepada anak mereka kerana tidak mempercayainya.

Untuk mendapatkan lebih banyak info tentang Keibubapaan, sila dapatkannya
di sini.

Apa itu vaksin?

Vaksin adalah satu bahan kimia yang mengandungi antigen
. Ia diperolehi daripada sebahagian atau keseluruhan struktur virus, bakteria atau kuman yang telah dilemahkan atau dimatikan.

Suntikan vaksin ini bertujuan untuk memberikan kanak-kanak perlindungan terhadap pelbagai penyakit berbahaya seperti campak, beguk, rubella (MMR).

Vaksin adalah sangat penting kerana tanpanya, penyakit-penyakit berbahaya ini mampu menyebabkan kematian.

Prosedur mengambil suntikan vaksin adalah sangat mudah, selamat dan telah terbukti berkesan menghasilkan imuniti dalam tubuh badan kanak-kanak sekali gus melindungi mereka daripada penyakit yang boleh membawa maut.

Apa itu autisme?

Autisme adalah gangguan pertumbuhan tumbesaran kanak-kanak
 yang akan memberi kesan terhadap aspek mental yakni pemikiran mereka.

Mengikut statistik, malangnya ia boleh terjadi kepada 1 atau 2 orang daripada 1,000 orang kanak-kanak dan lebih berisiko terhadap kanak-kanak lelaki. Kanak-kanak yang menghidap autisme akan mempunyai masalah dalam kemahiran-kemahiran seperti berikut:

Kemahiran kognitif

Kemahiran bertutur dan berkomunikasi

K
emahiran interaksi sosial

Kemahiran mengawal emosi dan tingkah laku

Antara punca yang diketahui menyebabkan kanak-kanak menghidap autisme adalah faktor genetik, persekitaran, neurobiologi atau ibu atau bapa terlalu lewat usia ketika hamil.

Dari mana timbulnya kepercayaan ini?

Kesemua kanak-kanak yang dipilih menjadi bahan kajian ini oleh Dr. Andrew Wakefield bersama rakan-rakan penyelidiknya mengenai tanda awal autisme setelah menerima imunisasi MMR pada bulan sebelum penelitian dijalankan.

Dalam pada itu lagi, kesemua kanak-kanak ini mempunyai
gangguan pada sistem pencernaan
 mereka.

Dr. Andrew bersama para pengkajinya mula menjalankan kajian dengan melakukan endoskopi terhadap kanak-kanak terbabit.

Hasilnya, mereka menemui pembengkakan kelenjar pada organ pencernaan mereka. Dr. Andrew kemudiannya membuat kesimpulan bahawa ia berlaku disebabkan oleh suntikan vaksin MMR.

Beliau menegaskan bahawa vaksin MMR mampu menyebabkan peradangan pada usus sehingga protein yang tidak sepatutnya berada dalam aliran darah boleh masuk dan mengalir sampai ke otak.

Berdasarkan penemuan ini, Dr. Andrew mula mempercayai bahawa vaksin MMR ini akan menyebabkan gangguan pada perkembangan otak kanak-kanak mengakibatkan mereka menghidapi autisme.

Fahaman ini disebarkan oleh beliau dan para pengkajinya dan p
enemuan mereka  mencetuskan gerakan anti-vaksin yang tidak mempercayai vaksin dan beranggapan vaksin menyebabkan autisme dalam kalangan kanak-kanak.

Menyebabkan kerosakan pada usus kanak-kanak lalu menyebabkan penyerapkan protein encephalopathic lalu menyebabkan mereka menjadi pelupa, keliru dan kesengsaraan.

Bahan  dalam vaksin seperti merkuri, aluminium dan lain-lain mampu menjadi toksik dalam sistem saraf tubuh badan kanak-kanak lalu merosakkannya.

Penggabungan ketiga-tiga vaksin yang menjadi satu ini menyebabkan sistem imun tubuh badan kanak-kanak tidak dapat menerimanya sekali gus.

Adakah vaksin menyebabkan autisme?

Berdasarkan kajian yang dilakukan oleh National Autistic Society di Britain, fakta vaksin menyebabkan autisme tidak benar.

 Ia mungkin disebabkan oleh genetik, persekitaran atau pengambilan ubat-ubatan yang mampu mengganggu pertumbuhan otak kanak-kanak.

Pun begitu, tiada satu bukti kukuh yang dapat mengaitkan vaksin menyebabkan autisme dengan vaksin MMR.

Menurut mereka lagi, antara contoh ubat-ubatan yang boleh menyebabkan austisme adalah
sodium valproate antidepressants
 dan
anti-epileptic
yang kebanyakan negara juga telah mengharamkan penggunaannya dan bukannya sebarang vaksin.

Manakala di Denmark pula, seramai 2 juta kanak-kanak yang lahir di antara tahun telahpun dikaji untuk melihat sama ada vaksin menyebabkan autisme atau tidak.

Keputusannya, ia adalah tidak benar sama sekali, hasilnya menunjukkan bahawa vaksin bukanlah penyebab autisme dalam kalangan kanak-kanak dan risikonya sebenarnya boleh berlaku terhadap kesemua kanak-kanak tanpa mengira mereka mengambil vaksin atau tidak.

Kajian ini terpaksa dilakukan semula kerana
kebimbangan terhadap vaksin
 dan perkembangan autisme tidak pernah tamat.

Dan dengan gerakan anti-vaksin yang semakin kuat, trend ini sangat membimbangkan ahli perubatan di dunia.

Pun begitu, hasilnya tetap sama iaitu tiada perkaitan secara langsung atau tidak langsung di antara pengambilan vaksin dengan autisme.

Pada 2011,
 Institute of Medicine
 (IOM) mengeluarkan kenyataan bahawa vaksin adalah selamat untuk diambil setelah menjalankan kajian terhadap 8 individu dewasa dan kanak-kanak.

Bahan-bahan yang terdapat dalam vaksin seperti merkuri dan aluminium juga telah terbukti tidak membuatkan vaksin menyebabkan autisme.

Ini dapat disahkan dengan kajian saintifik yang dibuat oleh IOM dan CDC  yang dapat membuktikan vaksin tidak menyebabkan kerencatan pada otak kanak-kanak.

Dalam erti kata lebih mudah, vaksin tidak memudaratkan dan fakta mengatakan vaksin menyebabkan autisme tidak benar.


Berapa Kadar Degupan Jantung & Denyutan Nadi Yang Normal Ketika Rehat?

Tahukah anda bahawa cara yang paling mudah untuk memeriksa tahap kesihatan individu boleh dilakukan dengan hanya menggunakan dua jari.
Walaupun kebanyakan individu tahu akan kadar atau bacaan degupan jantung normal dan denyutan nadi mereka sepanjang hari namun tidak semua tahu berkenaan dengan kadarnya ketika rehat.

Ikuti artikel ini untuk mengetahui kepentingan memeriksa denyutan nadi sewaktu anda berehat.

Untuk mendapatkan lebih banyak info tentang Kesihatan Jantung, sila dapatkannya
di sini.

Bacaan degupan jantung normal – Kadar denyutan nadi rehat

The American Heart Association
menyarankan
pengiraan kadar denyutan nadi rehat dilakukan sebaik sahaja selepas bangun daripada tidur
. Secara umumnya:

Kanak-kanak yang berusia 6 ke 15 tahun mempunyai kadar denyutan dalam lingkungan 70 hingga 100 degupan seminit

Orang dewasa yang berusia 18 tahun dan ke atas mempunyai kadar denyutan dalam lingkungan 60 ke 100 degupan seminit

Namun, jika anda mempunyai kadar denyutan nadi rehat yang lebih rendah daripada kadar yang dinyatakan, usah risau.

Ia tidak bermakna anda mempunyai masalah kesihatan.

Bagi mereka yang aktif bersukan, kadar denyutan tersebut kebiasaannya boleh menjadi serendah 40 denyutan seminit.

Ini berikutan keupayaan
otot jantung mereka meningkat sejajar dengan aktiviti fizikal
 membolehkan jantung untuk mengepam lebih banyak darah pada setiap degupan.

Namun jika denyutan nadi tersebut berada pada paras yang sangat rendah sehingga menyebabkan simptom seperti pening, pemeriksaan jantung adalah disarankan.

Ini bagi mengelakkan
masalah jantung seperti aritmia
 yang boleh menyebabkan komplikasi yang lebih serius.

Kajian yang dijalankan pada tahun 2014 oleh Alicia d’Souza telah mendapati bahawa
atlet jangka masa panjang mempunyai risiko untuk mengalami prosedur implantasi perentak jantung
.

Bagaimana pula dengan kadar denyutan yang tinggi?

Menurut pakar, mereka yang terbabit kebiasaannya mempunyai risiko yang tinggi untuk mendapat penyakit kardiovaskular.

Kajian berkaitan dengan perkara ini telah dijalankan pada tahun 2013 oleh sekumpulan saintis yang diketuai oleh Magnus Thorsten Jensen.

Dapatan kajian menunjukkan individu yang mempunyai kadar denyutan yang tinggi semasa rehat sering dikaitkan dengan tahap kecergasan badan yang rendah,
masalah hipertensi
 dan
masalah jantung.

Cara memeriksa bacaan degupan jantung normal

Anda boleh memeriksa degupan jantung normal dan denyutan nadi rehat sendiri.

Ia tidak memerlukan peralatan khusus namun jika anda mempunyai kadar denyutan yang rendah (kurang daripada 60), tafsiran jumlah denyutan tersebut kebiasaannya berdasarkan simptom yang ada.

Tiada bacaan yang dianggap sebagai ideal walaupun kebiasaannya atlet mempunyai kadar nadi rehat yang rendah. Cara-caranya adalah:

Letakkan jari telunjuk dan jari tengah anda pada bahagian bawah pergelangan tangan di pangkal ibu jari. Anda akan berasa denyutan.

Kira denyutan tersebut untuk 15 saat dan darabkan dengan 4. Sebagai contoh, anda mempunyai kadar nadi 15 denyutan per 15 saat (15 x 4 = 60).

Rekodkan bacaan tersebut dan ulang pada waktu yang berbeza. Gunakan
 Kalkulator Kadar Jantung Sasaran
 oleh HelloDoktor.

Bacaan degupan jantung normal tersebut boleh dipengaruhi oleh pelbagai faktor seperti ubat-ubatan, keresahan, kemurungan, faktor hormon dan sebagainya.

Pastikan denyutan tersebut diperiksa dua jam selepas senaman atau satu jam selepas mengambil minuman berkafein.

Ia bagi mengelakkan ralat pada jumlah denyutan yang boleh dipengaruhi oleh perkara tersebut.

Jika anda mempunyai kadar denyutan yang tinggi, berjumpalah dengan doktor bagi menjalani pemeriksaan kesihatan.

Masalah seperti hipertensi, kencing manis dan masalah jantung perlu dirawat agar komplikasinya dapat dihindarkan.

Amalkan gaya pemakanan sihat dan pastikan anda mendapat tidur yang cukup.

Senaman merupakan salah satu alternatif terbaik untuk mengawal kadar denyutan nadi rehat
.

Keberkesanannya bergantung kepada intensiti senaman tersebut.

Kajian yang dibuat oleh Cornelissen pada tahun 2009 telah mendapati bahawa mereka yang bersenam selama sejam sehari dengan senaman intensiti tinggi mampu merendahkan kadar denyutan tersebut dengan efektif.

Konklusi

Kadar bacaan degupan jantung normal dan denyutan nadi rehat merupakan salah satu parameter penting dalam menentukan kadar risiko individu untuk mendapat penyakit kronik.

Jika anda mempunyai kadar nadi rehat yang rendah (dengan simptom) atau tinggi, berjumpalah dengan doktor untuk membuat pemeriksaan kesihatan.


Apa yang Anda Perlu Tahu tentang IVF

Persenyawaan In Vitro (IVF) adalah rawatan kesuburan terkenal, asalnya dikenali sebagai “bayi tabung uji”. Prosedur rawatan ini memerlukan telur disenyawakan dengan sperma di dalam makmal untuk menghasilkan embrio. Kemudian, embrio akan dimasukkan ke dalam rahim. IVF boleh dijalankan dengan mendapat telur daripada isteri dan sperma daripada suami. Berikut merupakan fakta yang anda perlu tahu sebelum menjalani IVF.

Masalah ketidaksuburan yang boleh dirawat dengan IVF

IVF mungkin boleh jadi penyelesaian kepada masalah kesuburan anda, jika anda atau pasangan mengalami masalah seperti ini: endometriosis, kiraan sperma rendah, gangguan ovulasi, keadaan rahim atau tiub falopio, sperma tidak mampu untuk bersenyawa dengan telur dan masalah ketidaksuburan lain yang tidak dapat dijelaskan.

Bagaimana ia membantu

Pada mulanya, wanita akan menjalani terapi hormon, yang akan disuntik ke dalam urat untuk merangsang pembentukan beberapa folikel di dalam ovari. Kemudian, folikel yang matang akan dikumpulkan dan disenyawakan dalam tabung uji (disebabkan itulah dinamakan bayi tabung uji). Selepas embrio terbentuk, satu atau lebih embrio akan dipindahkan ke dalam rahim melalui faraj isteri.

Kadar kejayaan IVF

Kejayaan rawatan bergantung kepada banyak elemen, seperti sejauh mana prosedur tersebut dilakukan, punca ketidaksuburan, umur wanita dan kesihatannya. Secara khususnya, kadar kehamilan adalah 66% daripada semua kitaran dan 60% daripada kitaran menghasilkan kelahiran hidup untuk ibu yang berusia bawah umur 35 tahun. Kemerosotan kadar kejayaan kelahiran bergantung pada umur wanita bermula daripada kira-kira usia 30 tahun.

Apa berlaku kepada embrio yang tidak digunakan?

Beberapa embrio yang dipindahkan ke dalam rahim boleh meningkatkan peluang konsepsi. Malah, peluang kehamilan kembar juga meningkat, namun ini juga bahaya untuk ibu dan bayi. Dalam kes ini, janin perlu dikurangkan untuk merendahkan risiko. Memandangkan pengurangan janin boleh menjadi pilihan yang sukar untuk setiap pasangan; baik dari segi etika dan emosi mereka, jadi sesetengah pasangan boleh memilih untuk memindahkan hanya satu embrio sahaja. Embrio yang tinggal boleh dibekukan untuk kegunaan kemudian hari.

Kos dan kesan sampingan

Harga sebenar rawatan ini mungkin berbeza mengikut lokasi pusat rawatan, perubatan dan polisi insurans anda. Anda mungkin akan mengalami kekejangan ringan, kembung, dan sedikit pendarahan selepas prosedur dilakukan. Bagaimanapun, jika anda mengalami pendarahan faraj, sakit pelvis, kencing berdarah atau demam panas, anda perlu segera berjumpa doktor anda.

IVF selalunya akan menjadi pilihan terakhir untuk pasangan yang kurang subur selepas mereka gagal dalam rawatan seperti perubatan, pembedahan dan intrauterine insemination (IUI). Meskipun IVF adalah kaedah yang paling berkesan untuk hamil, namun proses ini memakan masa dan mahal. Sebelum menjalani rawatan IVF, pastikan anda mendapatkan nasihat doktor dahulu, ketahui semua pilihan yang anda ada serta bersedia dari segi emosi dan kewangan kerana hampir semua pasangan tidak berjaya pada percubaan pertama mereka.


Dahaga Selepas Penat Bersukan, Yang Mana Lebih Sesuai Diminum? Air Kosong @ Isotonik?

Minuman isotonik biasa menjadi pilihan kita terutama selepas habis melakukan senaman atau sebarang aktiviti fizikal.

Air isotonik dipercayai mampu memberikan tenaga segera dan
mengembalikan cecair tubuh yang hilang akibat dehidrasi
.

Namun, adakah pilihan air isotonik ini lebih baik daripada air biasa untuk anda minum setelah bersukan atau bersenam? Ikuti jawapannya di bawah ini.

Kandungan sebenar yang ada dalam minuman isotonik

Selain daripada kandungan air, minuman isotonik juga mengandungi beberapa kandungan lain seperti karbohidrat dan elektrolit yang berperanan untuk meningkatkan prestasi anda.

Karbohidrat yang terkandung dalam minuman ini adalah dalam bentuk gula seperti fukrosa, sukrosa dan glukosa
. Ia juga boleh diperoleh dalam bentuk yang lain selain daripada yang dinyatakan tadi.

Pada kebiasaannya, kandungan karbohidrat yang terkandung dalam minuman isotonik ini adalah sebanyak 6% hingga 8%.

Namun, ada juga minuman jenis ini yang mengandungi
 karbohidrat yang rendah atau tanpa gula sebagai pilihan minuman sukan yang tidak memberikan kalori tambahan.

Elektrolit yang terkandung di dalam minuman jenis ini sangat penting untuk fungsi atau operasi tubuh yang normal.

Ini sebab mengapa minuman sukan lebih baik selepas bersenam atau bersukan

Ketika seseorang itu melakukan sebarang senaman atau bersukan, banyak kandungan air dan juga elektrolit dalam tubuh akan keluar melalui peluh daripada badan.

Tubuh badan anda pula menyimpan kandungan karbohidrat dalam otot dan hati yang dipanggil glikogen, yang digunakan sebagai sumber tenaga ketika melakukan senaman.

Jika anda mengambil sumber karbohidrat sebelum dan semasa bersukan, ia akan membantu memperlahankan penggunaan karbohidrat daripada simpanan tubuh anda.

Minuman sukan pula berperanan menyediakan sumber air, karbohidrat dan juga elektrolit kepada anda agar tubuh menjadi lebih bertenaga ketika bersukan.

Berikut adalah antara kelebihan air isotonik bagi beberapa situasi senaman atau sukan.

#1. Jenis sukan berkumpulan

Pengambilan minuman isotonik amat kerap digunakan dalam kalangan mereka yang bergiat aktif dalam sukan berkumpulan atau berpasukan.

Antara contoh sukan berkumpulan adalah seperti sukan ragbi, bola sepak atau bola jaring. Jenis sukan berkumpulan ini adalah jenis sukan yang berselang-seli antara intensiti sukan itu sendiri dan juga rehat.

Adakalanya pemain akan bersukan dan ada masanya akan berehat atau memperlahankan sebentar rentak permainan mereka.

Kajian ada menyatakan bahawa pengambilan minuman sukan boleh mengurangkan keletihan dalam sukan jenis ini selain meningkatkan prestasi pemainnya.

Begitu juga dengan kajian terhadap pelumba basikal, mereka mendapati prestasi pelumba basikal ini juga menjadi semakin baik apabila mengambil minuman isotonik berbanding minuman jenis lain.

#2. Senaman secara berterusan

Berbeza dengan jenis sukan sebelum ini yang mempunyai masa rehatnya sebentar, jenis senaman atau sukan seperti berlari
dan juga berbasikal biasanya memerlukan individu melakukannya dalam tempoh yang lebih panjang atau berterusan.

Kajian menunjukkan, pengambilan minuman sukan semasa melakukan aktiviti fizikal jenis berterusan ini memberikan kesan yang lebih baik ke atas prestasi individu tersebut.

Kajian berpendapat bahawa karbohidrat daripada minuman sukan yang diminum ini membantu tubuh badan untuk terus bertenaga pada saat simpanan karbohidrat dalam tubuh makin berkurangan.

Selain itu, minuman sukan juga membantu tubuh badan anda
daripada mengalami dehidrasi akibat kekurangan air yang keluar melalui perpeluhan semasa bersukan.

Berapa banyak kandungan minuman isotonik yang perlu saya ambil?

Keperluan pengambilan sumber karbohidrat daripada minuman sukan ini bergantung kepada tempoh aktiviti yang dilakukan.

Semakin lama tempoh aktiviti yang dilakukan, maka semakin banyak juga minuman sukan yang perlu diminum.

Menurut kajian, bagi aktiviti sukan yang dilakukan dalam tempoh 1 hingga 2 jam, sebanyak 473 mililiter minuman sukan perlulah diminum kerana ia bersamaan dengan 30 gram karbohidrat.

Bagi aktiviti sukan yang dilakukan dalam tempoh antara 2 hingga 3 jam, anda mungkin memerlukan 2x ganda jumlah minuman sukan tersebut iaitu kira-kira 900 mililiter.

Namun cadangan pengambilan ini hanyalah bersesuaian untuk jenis aktiviti berintensiti tinggi atau aktiviti sukan tanpa rehat yang memerlukan penggunaan tenaga secara berterusan.

Bagi jenis aktiviti berintensiti rendah, anda mungkin memerlukan jumlah pengambilan minuman sukan yang lebih sedikit daripada jumlah yang disarankan itu.

Kesimpulan

Sebenarnya, air isotonik hanyalah sesuai diminum jika anda benar-benar terlibat dengan aktiviti berintensiti tinggi yang memerlukan penggunaan tenaga secara berterusan.

Jika anda seorang yang aktif, minuman isotonik mungkin sesuai untuk anda.

Namun, jika sekadar bertujuan mengelakkan dehidrasi, air biasa seperti air masak atau mineral sudah cukup untuk membantu mengelakkan kehilangan air dalam badan.

Jika anda benar-benar perlukan pengambilan minuman sukan, perhatikan kalori yang diambil daripada minuman tersebut kerana ia jelas mengandungi kalori berbanding air biasa.


Aduh, Waktu Nak Melancong Lah Sembelit Pula! Ini 4 Petua Untuk Hilangkannya

Ketika bercuti terdapat kemungkinan besar untuk diri mengalami masalah sembelit, tetapi kenapa ya? Teruskan membaca artikel ini untuk mengetahui penjelasan dan petua hilangkan sembelit…

Untuk mendapatkan lebih banyak info tentang Sistem Penghadaman, sila dapatkannya
di sini.

Faktor penyumbang sembelit ketika melancong

Pernahkah anda berasa
kembung perut
 atau mengalami sembelit ketika berada di dalam pesawat dan anda tahu mengapa ia sering terjadi?

Menurut William Chey, seorang profesor dalam bidang gastroenterologi dan sains pemakanan, terdapat pelbagai faktor yang menyebabkan seseorang mengalami sembelit ketika mengembara.

Pertama sekali, jadual atau rutin normal anda akan mudah terganggu disebabkan oleh
 perubahan diet
keseluruhan selain terlupa memakan ubat seperti yang sepatutnya.

Anda akan memakan makanan yang berbeza daripada jenis makanan yang biasa anda makan. Jenis makanan yang berbeza tersebut adalah bukan jenis makanan yang biasa anda gunakan untuk mengekalkan corak membuang air besar anda.

Kedua, tidur yang tidak mencukupi. Ya,
tidur
juga boleh menyebabkan masalah sembelit pada tubuh anda. Tidak mendapat tidur yang mencukupi pada malam sebelum hari pelepasan boleh meletihkan tubuh anda.

Perbezaan zon masa antara negara juga boleh menyebabkan perubahan pada rutin membuang air normal anda.

Darrell Gray, seorang profesor madya dan ahli gastroenterologi di
Ohio State University Wexner Medical Center
 menyatakan, walaupun tidur mungkin tidak kelihatan mempunyai kaitan, tetapi ia sememangnya boleh mengubah rutin normal harian anda.

Ini kerana ada di antara kita yang bangun pagi pada waktu tertentu seterusnya
membuang air besar
terlebih dahulu. Rutin ini akan berubah ketika anda pergi melancong.

Ketiga, faktor dehidrasi. Anda akan mudah
mengalami dehidrasi
ketika berada di dalam pesawat yang sedang berada pada ketinggian 30,000 kaki.

Kita mungkin hanya meminum air yang sedikit berbanding keperluan tubuh yang sepatutnya. Ketidakcukupan air semasa dalam penerbangan adalah antara sebab anda mudah mengalami kembung perut dan sembelit.

Keempat, faktor mental.
M
ungkin ada sebahagian daripada kita yang mungkin akan
mengalami stres atau sedikit tekanan
apabila berada di dalam penerbangan.

Ia juga boleh menyebabkan keresahan atau kegelisahan melampau kepada seseorang individu. Stres akan menyebabkan simptom masalah gastrousus semakin memburuk yang pada akhirnya menyebabkan masalah sembelit.

Petua hilangkan sembelit semasa melancong

Berikut antara beberapa petua yang boleh dicuba:

1: minum banyak air

Petua yang pertama ialah minum banyak air. Minum banyak air boleh membantu anda mengelakkan diri daripada mengalami sembelit.

Walau bagaimanapun, cuba elakkan daripada
 mengambil minuman beralkohol
dan juga minuman berkafein kerana jenis minuman seperti ini boleh
 menyebabkan anda mengalami dehidrasi.

Pilihan terbaik ialah dengan meminum air kosong,
jus buah-buahan
 atau sup. Sentiasa bawa botol air bersama anda ketika anda melancong.

Tip hilangkan sembelit 2: cuba kekal dengan rutin anda

Petua kedua ialah kekalkan rutin tubuh anda. Tubuh manusia mempunyai jam biologi atau dalaman yang mempengaruhi rutin harian tubuh kita.

Bagi mengelakkan masalah sembelit, cuba untuk kekal dengan rutin harian anda sama ada waktu tidur dan waktu biasa anda membuang air.

Kekal dengan rutin harian tubuh akan membantu
 sistem pencernaan
anda kekal pada rutin hariannya.

Petua hilangkan sembelit 3: ambil makanan berserat

Petua hilangkan sembelit seterusnya ialah makan makanan berserat. Serat pemakanan amat penting untuk memastikan pergerakan usus anda berada dalam keadaan yang konsisten.

Antara jenis
makanan hilangkan sembelit
 yang
 kaya dengan serat
ialah buah-buahan, sayur-sayuran, bijirin penuh dan juga roti.

Walau bagaimanapun, anda juga perlu mengambil jumlah air banyak apabila anda mengambil jumlah serat yang banyak. Ini untuk mengelakkan
masalah sembelit
 akibat kekurangan air dalam tubuh.

Petua hilangkan sembelit 4: perhatikan respon tubuh anda

Sekiranya tubuh anda telah menunjukkan tanda-tanda untuk anda membuang air, usaha untuk terus
ke tandas
 bagi membuang air.

 Jangan sesekali menangguhkannya kerana najis yang berada terlalu lama dalam rektum akan menjadi lebih keras. Semakin keras najis anda, semakin sukar untuk anda membuangnya.

Baca juga:

Kesimpulan

Bercuti adalah sesuatu yang sememangnya menyeronokkan. Walau bagaimanapun, sembelit adalah sesuatu yang sangat tidak menyenangkan.

Oleh itu, cuba kekal untuk sentiasa melakukan rutin harian tubuh anda walaupun anda sedang bercuti. Jika anda biasa membuang air besar pada jam 6 pagi, lakukannya juga pada sekitar waktu yang sama.

Kami tidak mahu anda kekal mengalami sembelit di sepanjang perjalanan anda
ketika bercuti
. Semoga petua hilangkan sembelit ini dapat membantu!


Lelaki Dewasa Tetapi Suara Seperti Budak, Meski Kedengaran Aneh, Kan? Ini Sejenis Penyakit!

Sudah namanya seorang lelaki, pastilah suara yang keluar daripada mulut mereka cenderung untuk besar, rendah, tebal, garau dan ‘jantan’.

Pun begitu, tidak semua kaum Adam ada suara seperti ini kerana wujud juga suara lelaki yang lembut umpama seorang kanak-kanak.

Meskipun kedengaran agak aneh, ketahuilah bahawa ia memang wujud dan ini disebabkan oleh sejenis penyakit! Apakah ia?

Suara lelaki juga boleh menjadi lembut?

Ya, dan ia bukanlah bermaksud suara yang dibuat-buat (falsetto) untuk tujuan meniru seorang wanita, kanak-kanak atau watak dalam kartun.

Sebaliknya, ada lelaki yang secara semula jadinya akan mempunyai suara yang lembut seakan
 di saat mereka masih belum mencapai akil baligh
.

Ia disebabkan oleh sejenis keadaan kesihatan yang bernama Puberphonia!

Apa itu puberphonia?

Untuk pengetahuan anda, puberphonia adalah kondisi yang menyebabkan suara individu menjadi sangat halus dan bernada tinggi.

Kebiasaannya, ia akan dihidapi oleh lelaki namun jangan salah sangka kerana wanita juga ada yang mengalami kondisi ini.

Mungkin bagi seorang wanita, ia masih boleh dianggap sebagai sesuatu yang normal namun lain pula cerita untuk seorang lelaki.

Berikut adalah antara karakteristik penderita keadaan kesihatan ini:

Mempunyai suara yang bernada tinggi dan tidak sesuai dengan jantina, umur dan fizikal mereka

Mempunyai kesukaran untuk bercakap dengan kuat dan mudah penat jika terpaksa berbicara dalam tempoh yang lama

Mempunyai frekuensi suara yang tinggi berbanding lingkungan biasa yakni 120Hz untuk lelaki dan 210Hz untuk wanita

Sering kali disalahertikan sebagai seorang wanita atau kanak-kanak
 ketika berbual di dalam telefon

Apa punca puberphonia?

Untuk mengetahui punca sebenar ia berlaku, kita semua perlu faham terlebih dahulu mengenai pita suara manusia.

Bagi seorang kanak-kanak, kadar kepanjangan pita suara yang normal bagi kedua-dua lelaki dan wanita adalah sekitar 2 mililiter.

Disebabkan strukturnya yang sangat kecil, maka suara yang terhasil juga akan mempunyai frekuensi yang tinggi iaitu sekitar 300Hz.

Namun segalanya akan berubah tatkala individu mula mencapai usia dan
proses akil baligh yang akan mengubah pita suara seseorang
.

Bagi kaum wanita, pita suara akan membesar sekitar 0.4mm dalam masa setahun sehinggalah masuk usia akil baligh.

Bagi lelaki pula, pita suara akan membesar sekitar 0.7mm dalam masa setahun sehinggalah masuk usia akil baligh.

Pembesaran pita suara ini kemudian akan mempengaruhi suara agar ia sesuai dengan jantina, umur dan fizikal lelaki serta wanita.

Namun penderita penyakit puberphonia akan menyebabkan
 pita suara mereka masih mengalami perubahan atau pembesaran, tapi tidak pada suara mereka
.

Terdapat dua teori utama yang dikaitkan dengan keadaan kesihatan ini iaitu:

Faktor fizikal

Masalah telinga yang menjejaskan kemampuan pendengaran

Masalah pita suara seperti paralisis pita suara, nodul pita suara atau polip

Faktor fisiologikal

Masalah berkaitan akil baligh yang membuat individu berasa malu atau resah dengan perubahan suara yang dialami. Kesannya, mereka secara tidak sedar dan sengaja akan mengekalkan suara seperti mana sebelum mereka akil baligh.

Apa yang boleh dibuat untuk merawat suara tidak sesuai?

Suara lelaki yang terlalu bernada tinggi pasti akan menjejaskan kehidupan dan pekerjaan seharian, ekoran rasa malu pada diri sendiri.

Namun, berita baik buat penderita puberphonia kerana keadaan kesihatan ini sebenarnya boleh dirawat dengan menggunakan 2 pendekatan.

#1. Pendekatan bukan perubatan

Antara kaedah rawatan yang boleh dicuba adalah dengan menjalani terapi suara dengan tujuan:

Membantu penderita memahami fungsi pita suara

Membantu penderita mengetahui kualiti suara sendiri

Membantu penderita menentukan nada suara yang dimahukan

Terapi ini akan menggunakan peralatan perubatan termasuklah monitor untuk memantau nada suara dan frekuensi suara penderita.

Kemudian, ketiga-tiga objektif di atas tadi akan cuba dicapai dengan
 latihan demi latihan bersama pakar vokal sehingga berjaya
.

#2. Pendekatan perubatan

Kadangkala, kondisi ini tidak boleh diselesaikan dengan sekadar terapi sahaja dan memerlukan kaedah perubatan yang lebih kompleks.

Antara kaedah tersebut adalah seperti berikut:

Suntikan botox

Ia merupakan kaedah rawatan yang memerlukan
suntikan botox ke dalam otot spesifik
 (pita suara) bagi memastikan ia mampu menjadi lebih relaks dan mengeluarkan suara yang lebih sesuai.

Pembedahan

Sekiranya kesemua usaha yang dicuba telah menemui jalan buntu, maka kaedah pembedahan yang dikenali sebagai prosedur Isshiki Type III boleh dilakukan untuk merendahkan nada serta frekuensi suara.

Konklusinya, memang wujud suara lelaki dewasa yang seakan seorang kanak-kanak dan ia adalah sejenis penyakit yang perlu dirawat dengan kadar segera!


Senaman Boleh Kurangkan Sakit Senggugut - Fakta @ Auta? Ini Jawapan Kajian!

Sakit senggugut menyerang kembali! Ia merupakan antara kesakitan disebabkan haid yang paling menjengkelkan bagi para wanita setiap bulan!

Sakit pinggang, kekembungan perut atau kekejangan
 adalah antara simptom sakit senggugut.

Untuk mengurangkan gejala, golongan wanita biasanya akan mengambil sama ada ubat tahan sakit, memakai
heating patch,
tuaman bahkan kesemua sekali!

Tetapi tiadakah cara yang lain untuk merawat masalah ini? Terutamanya rawatan tanpa memerlukan bantuan ubat-ubatan.

Ternyata ada yang mengatakan senaman dapat membantu dalam melegakan sakit senggugut ketika haid, benar atau tidak?

Jika anda berminat untuk mengetahui kebenarannya, jom ikuti artikel ini!

Sakit senggugut ketika haid

Rasa kejang atau sakit ketika haid, turut dikenali sebagai
dysmenorrhea
 adalah kesakitan yang dirasai pada bahagian bawah perut,
 yang boleh berlaku sebelum dan semasa tempoh haid
.

Tahap kesakitan itu boleh berlaku dari tahap biasa dan menjengkelkan kepada kronik dan melampau.

Kekejangan ini cenderung bermula selepas telur dilepaskan ke dalam ovari dan bergerak ke bawah tiub fallopia (ovulasi).

Apakah punca-puncanya?

Masalah ini boleh terbahagi kepada 2 jenis iaitu senggugut primer dan senggugut sekunder.

Senggugut primer

Sering berlaku dalam kebanyakan remaja perempuan yang tidak mempunyai
patologi di pelvis dan rahim.

Kebiasaannya terjadi antara 6 hingga 12 bulan selepas akil baligh setelah kitaran ovulasi bermula.

Senggugut primer kebiasaannya sakit dalam tempoh masa sehari atau dua hari.

Rasa sakit dialami boleh diatasi dengan memakan ubat penahan sakit seperti ibuprofen.

Senggugut sekunder

Sakit senggugut sekunder ini berlaku sepanjang anda
period.
Ia turut disebabkan oleh patologi di pelvis dan rahim.

Senggugut ini sering berlaku dalam kalangan wanita yang lebih berumur dan masih subur. Punca-puncanya:

Endometriosis:
Penyakit ini dihidapi oleh 5 hingga 15% wanita yang didatangi haid.

Jangkitan pada rahim atau penyakit radang pelvis.

Cyst ovari atau tumor.

Kongenital: Rahim bicornuate atau rahim subsepta.

Fibroid: Bengkakan pada rahim dan kesakitan berlaku semasa darah haid yang banyak.

Alat pencegah kehamilan dalam rahim (IUCD): Alat ini boleh menjadikan senggugut lebih teruk pada sesetengah wanita yang menggunakannya.

Bersenam dapat kurangkan sakit senggugut? Ini dapatan kajian

Untuk menjawab persoalan tersebut, sebuah kajian dijalankan terhadap 754 wanita untuk mengkaji semua bukti yang relevan antara senaman dan senggugut.

Kajian itu memilih wanita muda di bawah usia 25 dengan kesakitan yang sederhana hingga parah.

Di samping itu, 9 daripada 10 kajian membandingkan golongan yang bersenam dan sebaliknya.

Hasil penyelidikan menunjukkan
senaman berintensiti rendah seperti yoga
 terbukti memberikan pengurangan tahap kesakitan yang besar apabila haid jika dibandingkan dengan mereka yang tidak bersenam.

Senaman yang dilakukan adalah selama 45 sehingga 60 minit, sebanyak 3 kali seminggu. Kajian itu juga mendapati:

Hubungan antara senaman dengan masalah sakit belakang dan keletihan masih tidak dapat dipastikan

Bersenam untuk mengatasi masalah senggugut mungkin mampu mengurangkan pengambilan ubat tahan sakit

Tidak ada bukti daripada kajian ini bahawa melakukan senaman dengan masalah senggugut mengundang bahaya

Kualiti kajian yang dilakukan ini masih dikategorikan sebagai ‘rendah,’ maka penyelidikan yang lebih lanjut diperlukan

Jenis senaman yang boleh dilakukan ketika haid

Beberapa hari pertama haid boleh menjadi suatu tempoh yang paling menyakitkan dan tidak selesa buat kaum Hawa.

Disebabkan itu, aktiviti senaman dan pergerakan fizikal pada tempoh masa ini haruslah berintensiti ringan dan lebih ‘lembut.’

Pakar Sakit Puan, John Thoppil mengatakan bahawa senaman terbaik saat haid anda adalah aktiviti fizikal yang digemari.

Namun, beliau menekankan kepentingan untuk
mempelbagaikan jenis senaman
 sepanjang minggu tersebut.

Oleh itu, berikut adalah beberapa idea aktiviti senaman berintensiti rendah yang boleh dipraktik semasa haid:

Berjalan atau kardio ringan

Pastikan senaman kardiovaskular atau aerobik dilakukan pada intensiti yang lebih rendah.

Anda juga boleh pertimbangkan senaman kardio ringan, seperti berjalan kaki atau latihan aerobik yang lebih mudah.

Senaman yoga atau pilates

2 ke 3 hari menjelang menstruasi, merupakan masa yang tepat untuk melakukan aktiviti seperti yoga atau
pilates, yang membantu merehatkan badan
 dan berpotensi mengurangkan simptom seperti kekejangan, kesakitan payudara, keletihan dan kesakitan otot.

Tetapi, sekiranya anda tidak mengalami sebarang masalah senggugut ketika haid, usah ragu-ragu untuk meneruskan rutin senaman yang sudah biasa anda lakukan.

Apa yang penting, jangan sesekali memaksa diri untuk melakukan aktiviti senaman semasa menstruasi, jika badan anda tidak bertindak balas dengan baik, berikan diri masa untuk berehat ya!

Apa yang dapat disimpulkan?

Seperti yang telah dijelaskan, kajian mungkin menunjukkan bersenam ketika haid boleh mengurangkan rasa sakit senggugut.

Namun, masih banyak penyelidikan harus dijalankan untuk mengatakan bahawa senaman berkesan dalam merawat masalah wanita ini.

Apa pun,
masalah senggugut adalah subjektif bagi setiap wanita
 kerana pengalaman dan tahap kesakitan dialami adalah berbeza-beza.

Jika anda sering berdepan masalah yang menjengkelkan ini setiap bulan, tidak salah untuk mencuba senaman berintensiti ringan ini.

Mana tahu jika ia ternyata berkesan dalam mengurangkan kesakitan anda. Selamat mencuba!


Terkejut Dengar Bayi Berdengkur, Bahaya Jika Ia Muncul Bersama Simptom Lain!

Sebenarnya,
bayi tidur berbunyi
 itu perkara biasa gara-gara bunyi pernafasan dan pergerakan mereka. Namun, bagaimana pula jika bayi tidur berdengkur? Adakah ia masih normal?

Untuk mendapatkan lebih banyak informasi tentang Tidur Berkualiti, anda boleh klik
di sini.

Hidung tersumbat, fenomena lazim yang menyebabkan bayi tidur berdengkur

Pada kebanyakan masa, bayi tidur berdengkur
mempunyai masalah hidung tersumbat
.

Masalah ini lebih jelas pada bayi muda. Semakin mereka membesar, saiz lubang hidung mereka juga makin besar, jadi masalah tersebut akan hilang dengan sendirinya.

Selain itu, masalah hidung tersumbat juga boleh hilang menggunakan titisan cecair saline.

Jika masalah berdengkur mereka
 tidak juga hilang, ia mungkin merupakan tanda kepada masalah kesihatan yang lebih serius.

Dalam konteks tersebut, anda disarankan
untuk merakam bunyi dengkuran
 dan memainkannya semasa janji temu dengan pakar pediatrik.

Masalah lain yang bleh menyebabkan bayi tidur berdengkur

Simptom bayi tidur berdengkur tidak hanya merujuk kepada satu keadaan kesihatan yang spesifik.

Terdapat pelbagai jenis diagnosis yang boleh dibuat bergantung kepada simptom yang dialami oleh bayi anda.

Sebagai contoh, si manja mungkin mengalami masalah
tonsil bengkak, septum hidung bengkok atau apnea tidur
.

Keadaan tersebut boleh menghalang proses pernafasan normal dan menyebabkan pelbagai jenis isu berkaitan
termasuklah isu kualiti tidur
.

Bagi keadaan seperti septum hidung bengkok, hampir 20% bayi lahir dengan menghidap masalah ini.

Walau bagaimanapun, kebanyakan bayi tidak menunjukkan sebarang simptom dan masalah tersebut akan hilang apabila bayi meningkat usia.

Bagi masalah seperti apnea tidur pula, ia lebih lazim berlaku pada kanak-kanak.

Kira-kira 1 hingga 3% daripada si kecil yang berdengkur
didiagnosis dengan masalah apnea tidur
.

Simptom tidur berdengkur bagi si kecil, jika tidak hilang apabila usia mereka meningkat boleh mendatangkan pelbagai jenis implikasi kesihatan.

Kanak-kanak yang berdengkur kebiasaannya mengalami kesukaran untuk makan,
tidak menunjukkan peningkatan berat normal
 dan mempunyai masalah berkaitan jantung, peparu, tekak dan mulut.

Laringomalasia, masalah yang menyebabkan bunyi bising ketika bernafas

Selain daripada punca yang telah dinyatakan di atas, laringomalasia turut boleh didiagnosis dalam kalangan
kanak-kanak yang berdengkur
.

Keadaan ini berpunca daripada
tisu kotak suara yang melembut
. Akibatnya struktur tersebut menjadi tidak normal dan longlai.

Tisu tersebut akan menutupi sebahagian bukaan laluan pernafasan dan menghalang aliran udara keluar masuk.

Keadaan tersebutlah yang menyebabkan anak anda mengeluarkan
bunyi bising semasa bernafas atau berdengkur
 ketika tidur.

Bagi 90%
bayi yang didiagnosis dengan masalah ini
, simptom tersebut akan hilang tanpa rawatan apabila usia mereka mencecah 18 hingga 20 bulan.

Namun, segelintirnya akan mengalami masalah laringomalasia teruk sehingga menghalang pernafasan dan pengambilan makanan.

Dalam kes sedemikian, pembedahan bagi membetulkan struktur terlibat boleh membantu meredakan simptom.

Kesan masalah tidur tidak cukup terhadap perkembangan kanak-kanak

Kanak-kanak yang mengalami masalah tidur berdengkur bukan sahaja tidak cukup tidur, mereka juga boleh mendapat pelbagai jenis masalah perkembangan kritikal seperti:

Kenaikan berat badan yang tidak optimum.

Tingkah laku menyerupai masalah hiperaktif (ADHD).

Kencing semasa tidur.

Mimpi buruk.

Obesiti.

Mana-mana kanak-kanak dengan simptom berikut juga perlu mendapatkan pemeriksaan oleh pakar pediatrik:

Sukar tidur pada waktu malam.

Kesukaran bernafas pada waktu siang.

Mudah mengalami masalah sesak nafas.

Sukar untuk makan dan
tidak mencapai berat badan optimum mengikut usia.

Berdengkur dan berhenti seketika (tiada bunyi dalam tempoh 10 saat atau lebih) di antara dua nafas.


Hairan Kenapa Kulit Seakan Kemerahan Selepas Berjimak? - Ini Punca Sebenarnya!

Banyak ragam selepas seks yang boleh berlaku kepada pasangan suami isteri
. Ada yang tertidur, ada yang menangis dan ada juga yang kulit menjadi seakan kemerahan! Kedengaran aneh bukan?

Namun, itulah yang terjadi kepada mereka yang mempunyai kondisi dinamakan sebagai
sex flush
. Apakah ia? Adakah ia akan mendatangkan kesan terhadap tubuh badan?

Jom sama-sama kita ikuti artikel ini untuk mengetahui mengenainya dengan lebih lanjut!

Apa itu kondisi
sex flush
?

Sebelum pergi dengan lebih mendalam lagi, wajar untuk kita mengenali kondisi ini terlebih dahulu.

Sex flush
adalah satu kondisi di mana kulit pada tubuh badan individu bertukar seakan kemerahan
 di saat sedang mengalami klimaks
 atau selepas tamat aksi hangat di ranjang.

Kebiasaannya, kondisi ini dapat dilihat berlaku pada kulit wajah seseorang.

Selain itu, ia juga boleh berlaku pada bahagian kulit di dada dan belakang tubuh badan serta alat kemaluan individu lebih-lebih lagi jika anda adalah seorang yang berkulit putih dan cerah laksana salju.

Untuk lebih terperinci,
sex flush
ini mungkin timbul pada bahagian kulit muka, perut, tangan, kaki dan payudara. Sementara bagi lelaki pula, ia akan timbul pada bahagian atas perut, dada, belakang, bahu dan muka.

Persoalannya, apakah yang menyebabkannya berlaku?

Apa punca
sex flush
berlaku?

Sex flush
 adalah sebahagian dari kitaran tindak balas seksual individu, yang mempunyai kaitan dengan perubahan fizikal dan mental
seseorang setiap kali menghampiri orgasma
.

Ini adalah sesuatu yang normal dan anda tidak perlu risau akannya. Namun, ia tidaklah bermakna bahawa anda dan pasangan adalah tidak normal jika tidak melaluinya.

Ini kerana setiap individu itu adalah berbeza. Mungkin ada yang akan mengalaminya dengan warna yang lebih pekat sementara ada juga yang akan mengalaminya dengan warna yang lebih cerah.

Namun, ada juga individu yang langsung tidak akan melalui fasa ini.

Cuma, ada beberapa perkara yang kalian perlu perhatikan tentang
sex flush
 ini.

Adakah kalian perlu risau tentangnya?

Sex flush
ini adalah kondisi yang bersifat sementara sahaja. Ia mungkin akan hilang dengan sendirinya selepas air mani terpancut keluar, atau beberapa ketika selepas itu – bergantung kepada individu.

Dalam pada itu, ia juga bukanlah sesuatu yang menyakitkan. Perubahan warna pada kulit ini hanya akan menjejaskan permukaannya sahaja dan langsung tidak memberi apa-apa kesan kepada organ dalaman.

Pun begitu , ada beberapa perkara yang suami isteri perlu perhatikan!

Jika
sex flush
yang kalian alami ini disertai dengan rasa sakit atau gatal pada tubuh badan, ia mungkin disebabkan oleh perkara yang lain.

Begitu juga dengan alat kemaluan anda. Warna zakar dan faraj anda tidak sewajarnya menjadi merah dalam tempoh masa yang lama tanpa sebarang sebab. Jadi, segera kunjungi pakar.

Ada kemungkinan ia adalah tanda
 penyakit jangkitan kelamin
 (STD) atau kesan alahan yang terjadi sekiranya anda menggunakan kondom, losyen, pelincir, alat mainan seks dan dalam beberapa kes, air mani.

Rawat sendiri di rumah atau jumpa doktor segera!

Dalam erti kata yang lebih mudah,
sex flush
adalah sesuatu yang normal dan akan hilang dengan sendirinya. Jadi, tiada apa yang kalian perlu risaukan jika ia masih belum kebah selepas beberapa minit.

Apa yang anda perlu lakukan sebagai usaha untuk menghilangkannya adalah dengan berehat, minum air dengan cukup serta
elak dari mandi air panas
 – ini adalah cara untuk merawatnya sendiri di rumah.

Namun, jika ia masih belum hilang selepas berhari-hari atau lebih, ia mungkin tanda anda mengalami masalah lain seperti STD.

Jadi, sila jumpa doktor segera untuk dapatkan rawatan terutamanya jika anda mengalami simptom seperti berikut pada kulit anda:

sakit

gatal

membengkak

terbakar

bernanah

berdarah

timbul ruam

Akhir kata, kita sudah dapat menjawab persoalan apa itu
sex flush
. Namun, ketahuilah bahawa ia mungkin normal namun boleh jadi membahayakan jika
sex flush
yang kalian alami itu bukan disebabkan oleh aktiviti seks tapi penyakit seperti STD.

Jadi, jangan ambil mudah ya!

Hello Health Group
 tidak menyediakan nasihat perubatan, diagnosis, atau rawatan.